*Proiect*

**GUVERNUL REPUBLICII MOLDOVA**

**H O T Ă R Î R E Nr.\_\_\_\_\_**

**din \_\_\_\_ \_\_\_\_\_\_\_\_\_\_\_ 2018**

**Cu privire la aprobarea proiectului de lege pentru modificarea și completarea**

 **Legii nr.131 din 3 iulie 2015 privind achiziţiile publice**

Guvernul HOTĂRĂŞTE:

Se aprobă şi se prezintă Parlamentului spre examinare proiectul de lege pentru modificarea și completarea Legii nr.131 din 3 iulie 2015 privind achiziţiile publice.

|  |  |
| --- | --- |
|  |  |
| **PRIM-MINISTRU** | **Pavel FILIP** |
| *Contrasemnează:* |  |
| Ministrul finanțelor | Octavian Armașu |
|  |  |
|   |  |

*Proiect*

**PARLAMENTUL REPUBLICII MOLDOVA**

**L E G E**

**pentru modificarea și completarea Legii nr. 131 din 03.07.2015**

**privind achiziţiile publice**

Parlamentul adoptă prezenta lege organică.

 **Art.I** – Legea nr.131 din 3 iulie 2015 privind achizițiile publice (Monitorul Oficial al Republicii Moldova, 2015, nr.197–205, art.402), cu modificările și completările ulterioare, se modifică și se completează după cum urmează:

1. Clauza de adoptare va avea următorul cuprins:

„În scopul transpunerii Directivei 2014/24/UE a Parlamentului European şi a Consiliului din 26 februarie 2014 privind achiziţiile publice şi de abrogare a Directivei 2004/18/CE, publicată în Jurnalul Oficial al Uniunii Europene nr.L 94/65 din 28 martie 2014, şi a Directivei 89/665/CCE a Consiliului din 21 decembrie 1989 privind coordonarea actelor cu putere de lege şi a actelor administrative privind aplicarea procedurilor care vizează căile de atac faţă de atribuirea contractelor de achiziţii publice de produse şi a contractelor publice de lucrări, publicată în Jurnalul Oficial al Uniunii Europene nr.L 395 din 30 decembrie 1989,”

1. Articolul 1 va avea următorul cuprins:

”**Articolul 1.** Noţiuni principale

În sensul prezentei legi, următoarele noţiuni semnifică:

*achiziţie publică* – procurare de bunuri, executare de lucrări sau prestare de servicii pentru necesităţile uneia sau mai multor autorităţi contractante;

*acord-cadru* – acord încheiat între una sau mai multe autorităţi contractante şi unul sau mai mulţi operatori economici, avînd ca obiect stabilirea condiţiilor pentru contractele care urmează să fie atribuite în decursul unei perioade determinate, în special în ceea ce priveşte preţurile şi, după caz, cantităţile prevăzute;

*activitate de achiziție auxiliară* –activitate care constă în furnizarea de asistență și suport pentru activitățile de achiziție, mai exact în formele următoare:

a) infrastructura tehnică care să permită autorităților contractante să atribuie contracte de achiziții publice sau să încheie acorduri-cadru pentru lucrări, bunuri sau servicii;

b) consiliere cu privire la derularea sau conceperea procedurilor de achiziții publice;

c) pregătirea și administrarea procedurilor de achiziții publice în numele și în beneficiul autorității contractante în cauză;

*activitate de achiziție centralizată* – activitate desfășurată în mod permanent, în una dintre următoarele forme:

(a) achiziționarea de bunuri și/sau servicii destinate autorităților contractante;

(b) atribuirea de contracte de achiziții publice sau încheierea de acorduri-cadru,

*autoritate centrală de achiziţie* – autoritate contractantă care oferă activități de achiziții centralizate și, după caz, activități de achiziții auxiliare;

*bani publici* – resursele financiare ale bugetului de stat, ale bugetelor locale, ale bugetului asigurărilor sociale de stat şi ale fondurilor asigurării obligatorii de asistenţă medicală;

*candidat* – orice operator economic care a solicitat o invitație de participare sau a fost invitat să participe la o procedură restrînsă, la o procedură competitivă cu negociere, la o procedură de negociere fără publicare prealabilă, la un dialog competitiv sau la un parteneriat pentru inovare;

*candidatură* – documente prin care un candidat îşi demonstrează situaţia personală, capacitatea de exercitare a activităţii profesionale, capacitatea economică şi financiară, capacitatea tehnică şi profesională, în vederea obţinerii invitaţiei de participare pentru depunerea ulterioară a ofertei, în cazul unei proceduri de licitaţie restrînsă, de negociere sau de dialog competitiv;

*catalog electronic* –instrument electronic de achiziții, obligatoriu pentru anumite tipuri de achiziții, în care ofertele sunt prezentate într-un format care este stabilit, împreună cu specificațiile tehnice, de către autoritatea contractantă;

*ciclu de viață* – toate etapele consecutive și/sau interconectate, inclusiv cercetarea și dezvoltarea care urmează a fi efectuate, producția, comercializarea și condițiile acesteia, transportul, utilizarea și întreținerea, pe durata existenței unui bun sau a unor lucrări sau a prestării unor servicii, de la achiziția materiilor prime sau generarea resurselor pînă la eliminare, curățarea amplasamentului și încheierea serviciului sau a utilizării;

*concurs de soluţii* – procedură care permite autorităţii contractante să achiziţioneze un plan sau un proiect, în special în domeniul amenajării teritoriului, al proiectării urbanistice şi peisagistice, al arhitecturii sau al prelucrării datelor, prin selectarea acestuia pe baze concurenţiale de către un juriu cu sau fără acordarea de premii;

*contract de achiziţii publice* – contract cu titlu oneros, încheiat în scris între unul sau mai mulţi operatori economici şi una sau mai multe autorităţi contractante, care are ca obiect procurarea de bunuri, executarea de lucrări sau prestarea de servicii;

*contract de achiziţii publice de bunuri* – contract de achiziţii publice, care are ca obiect achiziţia de bunuri, cumpărarea lor în rate, închirierea sau leasingul, cu sau fără opţiune de cumpărare. Un contract de achiziţii publice care are ca obiect furnizarea de bunuri şi care acoperă, în mod suplimentar, lucrări de montaj şi de instalare este considerat contract de achiziţii publice de bunuri;

*contract de achiziţii publice de lucrări* – contract de achiziţii publice avînd ca obiect:

(a) execuția, sau atît proiectarea, cît și execuția de lucrări legate de una dintre activitățile menționate în anexa nr.11;

(b) execuția, sau atît proiectarea, cît și execuția unei contrucții;

(c) realizarea, prin orice mijloace, a unei lucrări care corespunde cerințelor precizate de autoritatea contractantă care exercită o influență decisivă asupra tipului sau proiectului lucrării;

*contract de achiziţii publice de servicii* – contract de achiziţii publice care are ca obiect prestarea de servicii, altul decît contractele de achiziţii publice de lucrări;

*construcţie* – rezultatul unui ansamblu de lucrări de construcţii de clădiri sau lucrări de geniucivil, care poate îndeplini prin el însuşi o funcţie economică sau tehnică;

*dialog competitiv* – procedură la care orice operator economic poate solicita să participe şi în cadrul căreia autoritatea contractantă conduce un dialog cu candidaţii admişi la această procedură în vederea dezvoltării uneia sau mai multor soluţii care să răspundă necesităţilor precizate de autoritatea contractantă şi în baza căreia sau cărora candidaţii selectaţi urmează să fie invitaţi să îşi depună ofertele;

 *document al achiziţiei* –invitația/anunţul de participare, documentaţia de atribuire, precum şi oricedocument suplimentar emis de autoritatea contractantă sau la care aceasta face trimitere pentru a descrie ori stabili elemente ale achiziţiei sau ale procedurii de atribuire;

*documentaţie de atribuire* – documentul achiziţiei care cuprinde cerinţele, criteriile, regulile şi alte informaţii necesare pentru a asigura operatorilor economici o informare completă, corectă şi explicită cu privire la cerinţe sau elemente ale achiziţiei, obiectul contractului şi modul de desfăşurare a procedurii de atribuire, inclusiv specificaţiile tehnice ori documentul descriptiv, condiţiile contractuale propuse, formatele de prezentare a documentelor de către candidaţi/ofertanţi, informaţiile privind obligaţiile generale aplicabile;

*document unic de achiziţii european* (în continuare *– DUAE*) – document furnizat în format electronic prin utilizarea formatului standard stabilit de Comisia Europeană, constînd în declaraţia pe propria răspundere a operatorului economic cu privire la îndeplinirea criteriilor de calificare şi selecţie;

*etichetă* – orice document, certificat sau atestare care confirmă că lucrările, bunurile, serviciile, procesele sau procedurile în cauză îndeplinesc anumite cerințe;

*cerință/cerințe de etichetare* –cerințele pe care trebuie să le îndeplinească lucrările, bunurile, serviciile, procesele sau procedurile în cauză pentru a obține eticheta respectivă.

*furnizor de servicii de achiziţie* – orice entitate publică sau privată care oferă pe piață activități de achiziție auxiliare;

*grup de lucru* – grup de specialişti în cadrul autorităţii contractante care realizează proceduri de achiziţie publică;

*inovare* – realizarea unui bun, serviciu sau proces nou sau îmbunătățit în mod semnificativ, care include, dar nu se limitează la procese de producție, clădire sau construcție, a unei noi metode de comercializare sau a unei noi metode de organizare a practicii comerciale, locului de muncă sau a relațiilor externe;

*licitaţie deschisă* – procedură publică reglementată de prezenta lege, în cadrul căreia orice operator economic interesat poate prezenta o ofertă;

*licitaţie electronică* – proces repetitiv care implică mijloace electronice de prezentare, în ordine descrescătoare, a noilor preţuri şi a noilor valori referitoare la anumite elemente ale ofertelor, care intervin după o primă evaluare completă a ofertelor, permiţînd clasificarea lor în baza unor metode automate de evaluare;

*licitaţie restrînsă* – procedură publică reglementată de prezenta lege, în cadrul căreia orice operator economic poate solicita să participe şi în cadrul căreia numai operatorii economici preselectaţi de autoritatea contractantă îşi pot prezenta ofertele;

*lot* -fiecare parte din obiectul contractului de achiziţie publică, obiectcare este divizat pentrua adapta dimensiunea obiectului contractelor individuale rezultate astfel încât să corespundă mai bine nevoilor autorităţii contractante, precum şi capacităţii întreprinderilor mici şi mijlocii, sau pe baze calitative, în conformitate cu diferitele meserii şi specializări implicate, pentru a adapta conţinutul contractelor individuale mai îndeaproape la sectoarele specializate ale întreprinderilor mici şi mijlocii sau în conformitate cu diferitele faze ulterioare ale proiectului;

*mijloc electronic* – procesul repetitiv desfăşurat prin mijloace electronice după o evaluareiniţială completă a ofertelor, în cadrul căruia ofertanţii au posibilitatea de a reduce preţurile prezentate şi/sau de a îmbunătăţi alte valori ale unor elemente ale ofertei, care permite clasificarea ofertelor prin metode automate de evaluare;

*ofertant* – operator economic care a prezentat o ofertă în cadrul procedurii de atribuire a contractului de achiziţii publice;

*ofertă* – act juridic prin care operatorul economic îşi manifestă voinţa de a se angaja din punct de vedere juridic într-un contract de achiziţii publice. Oferta cuprinde propunerea financiară, propunerea tehnică, precum şi alte documente stabilite prin documentaţia de atribuire;

*ofertă neconformă* – ofertă care nu respectă documentația discriptică/de atribuire achiziției, care a fost primită cu întîrziere, care prezintă semne de înțelegeri anticoncurențiale sau corupție sau care a fost considerată de autoritatea contractantă ca fiind anormal de scăzute.

*ofertă inacceptabilă* – oferta prezentată de către ofertantul care nu are calificările necesare și oferta prețul căreia depășește bugetul autorității contractante, stabilit și documentat înainte de inițierea procedurii de achiziții publice.

*operator economic* – furnizor de bunuri, executant de lucrări şi/sau prestator de servicii, care poate fi orice persoană fizică sau juridică, orice entitate publică sau asociaţie a acestor persoane şi/sau entităţi, care furnizează pe piaţă bunuri, execută lucrări şi/sau prestează servicii;

*procedură negociată* – procedură în cadrul căreia autoritatea contractantă consultă operatorii economici cu privire la opţiunile acestora şi negociază condiţiile contractuale cu unul sau mai mulţi dintre ei;

*propunere financiară* – parte a ofertei ce cuprinde informaţiile cu privire la preţ, tarif, alte condiţii financiare şi comerciale corespunzătoare pentru a satisface cerințele solicitate prin documentaţia de atribuire;

*propunere tehnică* – parte a ofertei elaborată în baza cerinţelor din caietul de sarcini sau, după caz, din documentaţia descriptivă;

*referinţă tehnică* – orice specificație eliberată de organismele de standardizare, inclusiv europene, alta decît standardele oficiale în conformitate cu o procedură adaptată în funcţie de evoluţia cerinţelor pe piaţă;

*scris(ă)*/*în scris* – orice ansamblu de cuvinte sau cifre care poate fi citit, reprodus și apoi comunicat, inclusiv informațiile transmise și stocate prin mijloace electronice;

*Sistemul Informaţional Automatizat “Registrul de Stat al Achiziţiilor Publice”* (în continuare *– SIA “RSAP”*) *–* sistem electronic online, accesibil prin internet la o adresă dedicată, utilizat în scopul aplicării prin mijloace electronice a proceselor de achiziţii publice şi în scopul publicării invitațiilor/anunţurilor la nivel naţional;

*sistem dinamic de achiziţie* – proces, în totalitate electronic, de achiziţie a bunurilor de uz curent ale căror caracteristici, disponibile în general pe piaţă, îndeplinesc cerinţele autorităţii contractante, fiind restrîns în timp şi deschis pe întreaga perioadă oricărui operator economic care îndeplineşte criteriile de selecţie şi care depune o cerere de participare, conformă cu caietul de sarcini;

*specificaţie tehnică* – ansamblul indicaţiilor tehnice cuprinse, în special, în caietele de sarcini, care definesc caracteristicile solicitate pentru un material, pentru un bun sau pentru un bun şi care permit caracterizarea acestora astfel încît să corespundă utilizării urmărite de autoritatea contractantă. Printre aceste caracteristici se numără nivelurile de performanţă ecologică, proiectarea pentru toate tipurile de utilizări (inclusiv accesul persoanelor cu dizabilităţi) şi evaluarea conformităţii, performanţa, siguranţa sau dimensiunile, inclusiv procedurile referitoare la asigurarea calităţii, terminologia, simbolurile, testările şi metodele de testare, ambalarea, marcarea şi etichetarea, precum şi procesul şi metodele de producţie. Caracteristicile includ, de asemenea, normele de proiectare şi calculare a lucrărilor, condiţiile de testare, de control şi de recepţie a lucrărilor, precum şi tehnicile sau metodele de construcţie şi toate celelalte condiţii cu caracter tehnic pe care autoritatea contractantă este în măsură să le prevadă, prin reglementări generale sau specifice, în ceea ce priveşte lucrările terminate şi materialele sau elementele acestora;

*specificaţie tehnică comună* – specificaţie tehnică elaborată în conformitate cu o procedură recunoscută de statele membre ale Uniunii Europene şi publicată în Jurnalul Oficial al Uniunii Europene;

*standard* – specificaţie tehnică aprobată de către un organism desemnat de standardizare în vederea utilizării repetate sau permanente, care nu este obligatorie şi care se încadrează în una dintre categoriile următoare:

a) standard internaţional – standard adoptat de un organism internaţional de standardizare şi pus la dispoziţia publicului;

b) standard european – standard adoptat de un organism european de standardizare şi pus la dispoziţia publicului;

c) standard naţional – standard adoptat de un organism naţional de standardizare şi pus la dispoziţia publicului;

*Vocabularul comun privind achiziţiile publice* (Common Procurement Vocabulary, în continuare - CPV) – nomenclatorul de referinţă aplicabil procedurilor de achiziţii publice;

*zile* – zile calendaristice, cu excepția cazurilor în care se prevede expres că sunt zile lucrătoare.

1. La articolul 2, alineatul (3) se completează cu litera c) cu următorul cuprins:

**„** c) pentru contractele de achiziții publice care au ca obiect servicii sociale și alte servicii specifice enumerate în anexa nr.2 – 13000000 de lei.”

1. Legea se completează cu articolul 21 cu următorul cuprins:

„**Articolul 21.** Achiziții mixte

(1) Contractele care au ca obiect două sau mai multe tipuri de achiziții (de lucrări, servicii sau bunuri) se atribuie în conformitate cu dispozițiile aplicabile pentru tipul de achiziție care caracterizează obiectul principal al contractului în cauză.

(2) În cazul contractelor mixte care au ca obiect parțial servicii sociale și alte servicii specifice și parțial alte servicii sau în cazul contractelor mixte care constau parțial din servicii și parțial din bunuri, obiectul principal se determină în funcție de cea mai mare valoare estimată a serviciilor sau bunurilor respective.

(3) În cazul contractelor care au ca obiect atît achiziții reglementate de prezenta lege, cît și achiziții reglementate de alte acte legislative/normative, autoritatea contractantă are dreptul de a alege să atribuie contracte distincte pentru părțile separate sau să atribuie un singur contract. În cazul în care autoritatea contractantă alege să atribuie contracte distincte pentru părțile separate, decizia cu privire la regimul juridic care se aplică fiecăruia dintre aceste contracte distincte se ia în funcție de caracteristicile fiecărei părți avute în vedere.

(4) În cazul în care autoritatea contractantă alege să atribuie un singur contract, prezenta lege se aplică contractului mixt aferent, indiferent de valoarea părților care, dacă ar fi cuprinse în contracte separate, ar fi supuse unui alt act normativ şi indiferent de actul normativ care s-ar aplica părţilor respective.

(5) În cazul contractelor mixte care conțin atît elemente de contracte de bunuri, lucrări și servicii cît și de concesiuni, contractul mixt se atribuie în conformitate cu prezenta lege, cu condiția ca valoarea estimată a părții din contract care reprezintă achiziție publică, calculată în conformitate cu art. 3, să fie cel puțin egală cu pragul relevant prevăzut la art. 2 alin. (3).”

1. La articolul 3:

denumirea articolului va avea următorul cuprins:

**„Articolul 3.** Modalități de calculare a valorii estimate a contractelor de achiziţii publice şi planificarea contractelor de achiziții publice”;

la alineatul (2), cuvintele „trebuie să fie determinată” se substituie cu cuvintele „se determină”;

la alineatul (3), cuvîntul „produse” se substituie cu cuvîntul „bunuri”;

la alineatele (4) și (5), cuvîntul „produselor”, în toate cazurile, se substituie cu cuvîntul „bunurilor”;

la alineatul (6), după cuvîntul „bunuri” se introduce cuvîntul „/servicii”;

la alineatul (7), cuvîntul „produse” se substituie cu cuvintele „bunuri/servicii”, iar cuvintele „căror cumpărare se realizează prin atribuirea mai multor contracte distincte” se substituie cu cuvintele „căror achiziţionare face obiectul unor contracte distincte”;

la alineatul (7), litera b), cuvîntul „produse” se substituie cu cuvintele „bunuri/servicii”, iar după cuvîntul „furnizate” se introduce cuvîntul „/prestate”;

se completează cu alineatul (71) cu următorul cuprins:

„(71) În sensul dispoziţiilor alin. (6) și (7), prin bunuri similare se înţelege acele bunuri care îndeplinesc în mod cumulativ următoarele condiţii:

a) sunt destinate unor utilizări identice sau similare;

b) fac parte din gama normală de bunuri care sunt furnizate/comercializate de către operatori economici cu activitate constantă în sectorul respectiv.”;

alineatele (8) și (9) se abrogă;

se completează cu alineatele (21) - (23) cu următorul cuprins:

„(21) În cazul parteneriatelor pentru inovare, valoarea care trebuie luată în considerare este valoarea maximă estimată, fără taxa pe valoarea adăugată, a activităților de cercetare și dezvoltare care urmează să aibă loc pe durata tuturor etapelor parteneriatului avut în vedere, precum și a bunurilor, serviciilor sau lucrărilor care urmează să fie elaborate și achiziționate la sfîrșitul parteneriatului respectiv.

(22) În cazul în care autoritatea contractantă este compusă din unități operaționale separate, se ține cont de valoarea totală estimată pentru toate unitățile operaționale luate separat. În caz dacă o unitate operațională este responsabilă în mod independent pentru achizițiile sale sau pentru anumite categorii ale acestora, valorile se pot estima la nivelul unității în cauză.

(23) Autoritatea contractantă nu are dreptul de a utiliza metode de calcul al valorii estimate a achiziţiei cu scopul de a evita aplicarea procedurilor de atribuire prevăzute de prezenta lege.”

1. La articolul 4:

la alineatul (1):

la litera b), cuvintele „şi preţul lor nu depăşeşte sau se află în limitele preţurilor de pe piaţa acestor servicii” se substituie cu cuvintele „iar preţul lor nu depăşesc prețurile de pe piață sau se află în limitele acestora”;

litera c) va avea următorul cuprins:

„c) contractelor care au ca obiect prestarea următoarelor servicii juridice:

- reprezentarea legală a unui client de către un avocat în cadrul unei proceduri de arbitraj sau de conciliere desfășurate într-un alt stat sau în fața unei instanțe internaționale de arbitraj sau de conciliere; sau în cadrul unor proceduri judiciare în fața instanțelor, a tribunalelor sau a autorităților publice ale unui alt stat sau în fața instanțelor judecătorești sau instituțiilor internaționale;

- consilierea juridică oferită anticipat sau în vederea pregătirii oricăreia din procedurile menționate la cratima 1 de la prezenta literă sau în cazul în care există un indiciu tangibil și o mare probabilitate ca respectiva cauză la care face referire consilierea să devină obiectul unor astfel de proceduri, cu condiția ca respectiva consiliere să fie acordată de un avocat;

- serviciile de certificare și autentificare a documentelor care trebuie să fie furnizate de notari;

- serviciile juridice prestate de mandatari sau tutori desemnați ori alte servicii juridice ai căror furnizori sunt numiți de o instanță judecătorească din țara în cauză sau sunt desemnați prin lege să execute sarcini specifice sub supravegherea acestor instanțe judecătorești sau tribunale;

- alte servicii juridice care au legătură, chiar și ocazional, cu exercitarea autorității publice în țara în cauză;”

la litera h1), după cuvintele „de fondatorul Agenției” se introduc cuvintele „Servicii Publice”;

litera p) va avea următorul cuprins:

„p) contractelor care se referă la cumpărarea, dezvoltarea, producția sau coproducția de materiale pentru programe destinate serviciilor media audiovizuale sau serviciilor media de radiodifuziune, atribuite de prestatorii de servicii media audiovizuale sau de radiodifuziune, precum contractelor pentru spațiu de emisie sau furnizarea de programe atribuite prestatorilor de servicii media audiovizuale sau de radiodifuziune;”;

la litera t), cuvîntul „produse” se substituie cu cuvîntul „bunuri”;

alineatul se completează cu literele u), v), w) și x) cu următorul cuprins:

„u) contractelor care au ca obiect împrumuturi, indiferent dacă sunt sau nu referitoare la emisiunea, vînzarea, achiziționarea sau transferul de valori mobiliare sau de alte instrumente financiare;

v) contractelor care au ca obiect servicii de apărare civilă, protecție civilă și prevenirea pericolelor prestate de organizații sau asociații non-profit și care intră sub incidența codurilor CPV 75250000-3, 75251000- 0, 75251100-1, 75251110-4, 75251120-7, 75252000-7, 75222000-8, 98113100-9 și 85143000-3 cu excepția serviciilor de ambulanță pentru transportul pacienților;

w) contractelor care au ca obiect servicii publice de transport de călători feroviar;

x) contractelor care au ca obiect autorizarea, fără nicio selectivitate, a tuturor operatorilor economici interesati, care îndeplinesc condiţii stabilite de autoritatea publica să efectueze anumite sarcini.”;

alineatul (2) va avea următorul cuprins:

„(2) În cazul în care autoritatea contractantă atribuie un contract ce are ca obiect prestarea de servicii din categoria celor incluse în anexa nr.2, obligaţia de a aplica prezenta lege se impune numai pentru contracte a căror valoare este egală cu sau mai mare decît cea prevăzută la art.2 alin.(3).”;

alineatele (3) și (4) se abrogă.

1. La articolul 8:

 alineatul (1) va avea următorul cuprins:

„(1) Agenţia Achiziţii Publice este o autoritate administrativă în subordinea Ministerului Finanţelor, constituită în scopul fortificării capacităților autorităților contractante, dezvoltării abilităților mediului de afaceri și efectuarea analizei în domeniul achiziţiilor publice.”;

alineatul (3) se abrogă.

1. Articolul 9 va avea următorul cuprins:

„**Articolul 9.** Atribuţiile de bază ale Agenţiei Achiziţii Publice

Agenţia Achiziţii Publice are următoarele atribuţii de bază în domeniul achiziţiilor publice:

a) elaborează propuneri de modificare şi completare a legislaţiei în domeniul achiziţiilor publice;

b) întocmeşte, actualizează şi menţine Lista de interdicţie a operatorilor economici;

c) înregistrează dările de seamă privind procedurile de achiziţii publice;

d) gestionează SIA “RSAP”;

e) acordă autorităţilor contractante ajutor metodologic şi consultaţii în domeniul achiziţiilor publice;

f) organizează seminare de instruire a persoanelor din cadrul autorităţilor contractante și furnizorilor de servicii de achiziţie implicate în organizarea, desfăşurarea procedurilor de achiziţii publice şi atribuirea contractelor de achiziţii publice;

g) elaborează şi dezvoltă mecanismele de certificare a persoanelor din cadrul autorităţilor contractante și furnizorilor de servicii de achiziţie, responsabile de organizarea, desfăşurarea procedurilor de achiziţii publice şi atribuirea contractelor de achiziţii publice;

h) editează Buletinul achiziţiilor publice;

i) întreţine pagina web “Achiziţiile publice ale Republicii Moldova”;

j) elaborează, trimestrial şi anual, rapoarte şi analize statistice privind achiziţiile publice;

k) solicită şi obţine de la organele competente informaţii despre operatorii economici participanţi la procedurile de achiziţie publică, precum şi orice informaţie necesară exercitării atribuţiilor;

l) colaborează cu instituţii internaţionale şi agenţii similare din alte țări în domeniul achiziţiilor publice;

m) organizează companii de sensibilizare privind procesele de achiziții publice pentru mediul de afaceri;

n) exercită alte funcţii prevăzute de prezenta lege şi de alte acte legislative şi normative.”.

1. La articolul 12:

la alineatul (2), litera a) va avea următorul cuprins:

„a) constituită în scopul specific de a răspunde unor necesități de interes general, fără caracter industrial sau comercial;”;

la alineatul (6), după cuvintele „achiziție publică” se introduc cuvintele „ , folosind doar mijloace electronice de comunicare,”;

1. Articolul 13 se completează cu alineatele (11) și (12) cu următorul cuprins:

”(11) Autoritatea contractantă poate contracta furnizori de servicii de achiziție în scopul pregătirii și administrării procedurilor de achiziții publice în numele și în beneficiul autorității contractante, conform procedurilor prevăzute de prezenta lege. Furnizorul de servicii de achiziții va respecta în modul corespunzător prevederile alineatelor (2), (3) și (4) în numele autorității contractante.

(12) Furnizorii de servicii de achiziții îşi desfăşoară activitatea conform prevederilor prezentei legi şi regulamentului aprobat de Guvern.”.

1. La articolul 15:

alineatul (3) se completează la final cu textul „și doar după atribuirea acestuia. Autoritățile contractante pot clarifica în documentația de atribuire în ce mod asociația trebuie să îndeplinească cerințele legate de situația economică și financiară menționate la art.20 sau de capacitățile tehnice și profesionale menționate la art. 21, cu condiția ca aceasta să se justifice din motive obiective și să se respecte principiul proporționalității. Orice condiție pentru executarea unui contract de către asociație, diferite de cele impuse participanților individuali, sunt, de asemenea, justificate de motive obiective și respectă principiul proporționalității”;

se completează cu alineatul (5) cu următorul cuprins:

„(5) Pentru contractele de achiziții publice de servicii și de lucrări, precum și pentru contractele de achiziții publice de bunuri care implică, inclusiv, servicii sau lucrări de amplasare și de instalare, operatorii economici pot fi obligați să indice, în cadrul ofertelor sau cererilor lor de participare, numele și calificările profesionale pertinente ale persoanelor responsabile cu executarea contractului în cauză.”.

1. La articolul 16, alineatele (4) și (5) vor avea următorul cuprins:

„(4) În cazul în care informațiile sau documentele prezentate de către ofertant/candidat sunt sau par a fi incomplete sau eronate, sau în cazul în care lipsesc anumite documente, autoritatea contractantă poate să solicite ofertantului/candidatului în cauză să prezinte, să suplimenteze, să clarifice sau să completeze informațiile sau documentele relevante, cu condiția ca astfel de solicitări să fie realizate respectînd pe deplin principiile egalității de tratament și transparenței.

(5) Ofertantul/candidatul este descalificat în cazul în care nu prezintă, nu suplimentează, nu prezintă clarificări sau nu completează informațiile sau documentele relevante solicitate de autoritatea contractantă în termenele stabilite de aceasta (minimum 72 de ore sau, în cazul în care procedura folosită este cererea ofertelor de preţuri, minimum 24 de ore), precum şi în alte cazuri prevăzute de prezenta lege şi de alte acte legislative şi normative. Autoritatea contractantă are obligaţia de a asigura, în orice situaţie, un termen rezonabil în funcţie de complexitatea solicitării de prezentare, suplimentare, clarificare și/sau completare.”;

1. La articolul 18:

alineatul (1)se completează la final cu textul „ , pentru infracțiuni de terorism sau infracțiuni legate de activități teroriste, finanțarea terorismului, exploatarea prin muncă a copiilor și alte forme de trafic de persoane.”;

se completează cu alineatul (11) cu următorul cuprins:

„(11) Obligația de a exclude un ofertant/candidat se aplică și în cazul în care persoana condamnată printr-o hotărîre definitivă este membru al organismului de administrare, de conducere sau de control al respectivului ofertant/candidat sau are putere de reprezentare, de decizie sau de control în cadrul acestuia.”;

alineatul (2) se competează cu literele f), g), h), i) și j) cu următorul cuprins:

”f) a încălcat obligațiile aplicabile în domeniul mediului, al dreptului social și al muncii, în cazul în care autoritatea contractantă poate demonstra, prin orice mijloace adecvate, acest fapt;

g) se face vinovat de o abatere profesională gravă, ceea ce îi pune la îndoială integritatea, în cazul în care autoritatea contractantă poate demonstra, prin orice mijloace adecvate, acest fapt;

h) a încheiat acorduri cu alți operatori economici care vizează denaturarea concurenței, în cazul în care autoritatea contractantă are indicii suficient de plauzibile pentru a concluziona acest fapt;

i) se află în conflict de interese care nu poate fi remediat efectiv prin măsurile prevăzute la art.74 din prezenta lege;

j) a încercat să influențeze în mod nepermis procesul decizional al autorității contractante, să obțină informații confidențiale care i-ar putea conferi avantaje necuvenite în cadrul procedurii de achiziții publice.”;

se completează cu alineatele (21) - (23) cu următorul cuprins:

„(21) În pofida alin. (2) lit. a), autoritatea contractantă are dreptul să nu excludă ofertantul/candidatul din procedura de atribuire a contractului de achiziţii publice, dacă a stabilit că acesta va fi capabil să execute contractul, ținînd cont de prevederile Legii insolvabilității nr.149 din 29 iunie 2012.

(22) În pofida alin. (2) lit. b), ofertanul/candidatul nu este exclus din procedura de atribuire dacă beneficiază, în condiţiile legii, de eşalonarea obligaţiilor de plată a impozitelor, taxelor şi contribuţiilor de asigurări sociale ori de alte facilităţi în vederea plăţii acestora, inclusiv, după caz, a eventualelor dobînzi ori penalităţi de întîrziere acumulate sau a amenzilor.

(23) În cazurile specificate la alin. (2) lit. d), f), g) și h), perioada de excludere din procedura de atribuire nu trebuie să depășească trei ani de la producerea evenimentului relevanta.”;

la alineatul (3), după cuvintele „Autoritatea contractantă” se introduce textul „va extrage informația necesară pentru constatarea existenței sau nu a circumstanțelor descrise în alineatul (1) și (2), din bazele de date disponibile ale autorităților publice sau ale terților părți. Atunci când acest lucru nu este posibil, autoritatea contractantă”;

se completează cu alineatele (6) - (9) cu următorul cuprins:

„(6) Orice ofertant/candidat care se află în una dintre situațiile menționate la alin. (1) și (2) poate furniza dovezi care să arate că măsurile luate de acesta sunt suficiente pentru a demonstra fiabilitatea sa, în pofida existenței unui motiv de excludere. Dacă autoritatea contractantă consideră astfel de dovezi suficiente, ofertant/candidat în cauză nu este exclus de la procedura de achiziție publică.

(7) În sensul alin (6), ofertantul/candidatul dovedește că a plătit sau s-a angajat să plătească o compensație în ceea ce privește eventualele prejudicii cauzate prin infracțiune sau prin abatere, că a clarificat complet faptele și împrejurările, cooperînd activ cu autoritățile însărcinate cu investigația și că a luat măsuri concrete la nivel tehnic, organizațional și în materie de personal, adecvate pentru a preveni orice noi infracțiuni sau abateri.

(8) Măsurile întrepirnse de către ofertant/candidat în sensul alin. (7) sunt evaluate ținînd seama de gravitatea și de circumstanțele particulare ale infracțiunii sau ale abaterii. În cazul în care autoritatea contractantă consideră măsurile întreprinse sunt insuficiente, aceasta va informa ofertantul/candidatul despre motivele respectivei decizii.

(9) Un ofertant/candidat care a fost exclus prin hotărîre definitivă a unei instanțe judecătorești de la participarea la procedurile de achiziții publice nu are dreptul să facă uz de posibilitatea prevăzută la alin. (6) – (8).”.

1. Legea se completează cu articolul 181 cu următorul cupins:

„**Articolul 181.** Documentul unic deachiziţii European

(1) Autoritatea contractantă acceptă la momentul depunerii solicitărilor de participare sau ofertelor DUAE, constînd într-o declaraţie pe propria răspundere actualizată, ca dovadă preliminară în locul certificatelor eliberate de către autorităţile publice sau de către terţi care confirmă că operatorul economic în cauză îndeplineşte următoarele condiţii:

a) nu se află în niciuna din situaţiile de excludere menţionate la art. 18;

b) îndeplineşte criteriile privind capacitatea, astfel cum au fost solicitate de autoritatea contractantă;

c) dacă este cazul, îndeplineşte criteriile de selecţie stabilite de autoritatea contractantă în conformitate cu prevederile prezentei legi.

(2) În cazul în care operatorul economic demonstrează îndeplinirea criteriilor referitoare la situaţia economică şi financiară sau privind capacitatea tehnică şi profesională invocînd susţinerea unui terţ, DUAE include informaţiile menţionate la alin. (1) cu privire la terţul susţinător.

(3) În cazul în care operatorul economic intenţionează să subcontracteze o parte/părţi din contract, DUAE include şi informaţiile solicitate cu privire la subcontractanţi.

(4) Pe lîngă informaţiile prevăzute la alin. (1) - (3), DUAE conţine şi informaţii cu privire la autoritatea publică sau partea terţă responsabilă cu întocmirea documentelor justificative, precum şi o declaraţie oficială care să ateste că operatorul economic are obligaţia să furnizeze, la cerere şi fără întîrziere, documentele justificative respective.

(5) În cazul în care autoritatea contractantă poate obţine documentele justificative prevăzute la alin. (4) în mod direct, prin accesarea unei baze de date, DUAE cuprinde, de asemenea, informaţiile solicitate în acest scop, cum ar fi adresa de internet a bazei de date, orice dată de identificare şi, dacă este cazul, declaraţia necesară de acordare a consimţămîntului.

(6) Operatorul economic poate reutiliza un DUAE deja utilizat într-o procedură de atribuire precedentă, cu condiţia să confirme că informaţiile cuprinse în acesta sunt în continuare corecte şi valabile la data depunerii acestuia.

(7) DUAE se elaborează pe baza unui formular standard aprobat de Ministerul Finanțelor.

(8) Autoritatea contractantă poate solicita candidaţilor/ofertanţilor să depună toate sau o parte dintre documentele justificative ca dovadă a informaţiilor cuprinse în DUAE, în orice moment pe durata desfăşurării unei proceduri de atribuire, dacă acest lucru este necesar pentru a asigura desfăşurarea corespunzătoare a procedurii.

(9) Înainte de atribuirea contractului de achiziţie publică/acordului-cadru, cu excepţia situaţiei contractelor subsecvente atribuite în executarea unui acord-cadru, autoritatea contractantă solicită ofertantului clasat pe primul loc după aplicarea criteriului de atribuire să prezinte documente justificative actualizate prin care să demonstreze îndeplinirea tuturor criteriilor de calificare şi selecţie, în conformitate cu informaţiile cuprinse în DUAE, cu excepţia procedurilor desfăşurate în mai multe etape cînd documentele justificative sunt solicitate înainte de transmiterea invitaţiilor pentru etapa a doua către candidaţii selectaţi.

(10) Autoritatea contractantă poate invita candidaţii/ofertanţii să completeze sau să clarifice documentele prevăzute la alin. (8) sau (9).

(11) Prin excepţie de la dispoziţiile alin. (8) – (10), operatorii economici nu sunt obligaţi să prezinte documente justificative sau alte probe în sprijinul informaţiilor declarate în DUAE în cazul şi în măsura în care autoritatea contractantă are posibilitatea de a obţine certificatele sau informaţiile relevante în mod direct, prin accesarea unei baze de date naţionale din orice stat, disponibile în mod gratuit.

(12) Prin excepţie de la dispoziţiile alin. (8) – (10), operatorii economici nu sunt obligaţi să prezinte documente justificative în sprijinul informaţiilor declarate în DUAE în cazul în care autoritatea contractantă care a atribuit contractul de achiziţie publică sau a încheiat acordul-cadru este deja în posesia documentelor respective.

(13) În sensul prevederilor alin. (11), bazele de date care conţin informaţii relevante privind operatorii economici trebuie să fie accesibile pentru autoritatea contractantă şi trebuie să fie actualizate periodic în mod corespunzător, iar operatorii economici, la solicitarea autorității contractante, vor indica adresele unde pot fi accesate bazele de date corespunzătoare.”

1. Articolul 19 se abrogă.
2. La articolul 20:

se completează cu alineatul (11) cu următorul cuprins:

„(11) În sensul alin.(1) lit.c), cifra de afaceri anuală minimă impusă operatorilor economici nu trebuie să depășască de două ori valoarea estimată a contractului, cu excepția cazurilor bine justificate precum cele legate de riscurile speciale aferente naturii lucrărilor, a serviciilor sau a bunurilor. Autoritatea contractantă indică principalele motive pentru o astfel de cerință în documentația de atribuire. Atunci cînd un contract este împărțit în loturi, indicile cifrei de afaceri se aplică pentru fiecare lot individual. Cu toate acestea, autoritatea contractantă poate stabili cifra de afaceri anuală minimă impusă operatorilor economici cu referire la grupuri de loturi, în cazul în care ofertantului cîștigător îi sunt atribuite mai multe loturi care trebuie executate în același timp. În cazul în care urmează să se atribuie contracte bazate pe un acord-cadru, cifra de afaceri anuală maximă se calculează în funcție de dimensiunea maximă anticipată a contractelor specifice care vor fi executate în același timp sau, dacă aceasta nu este cunoscută, pe baza valorii estimate a acordului-cadru. În cazul unor sisteme dinamice de achiziții, cifra de afaceri anuală maximă se calculează pe baza dimensiunii maxime anticipate a contractelor specifice care urmează să fie atribuite în cadrul sistemului respectiv.”

la alineatul (5), după cuvîntul „angajament” se introduc cuvintele „în formă scrisă”, iar după cuvintele „susținere financiară” se introduc cuvintele „trebuie să îndeplinească criteriile de selecție relevante și”;

se completează cu alineatele (6) și (7) cu următorul cuprins:

„(6) Atunci cînd ofertantul/candidatul se bazează pe capacitățile altei persoane în ceea ce privește criteriile referitoare la capacitatea economică și financiară, autoritatea contractantă poate solicita ca ofertantul/candidatul și acea persoană să fie răspunzătoare solidar pentru executarea contractului.

(7) În aceleași condiții prevăzute la alin (4) – (6), un grup de operatori economici se poate baza pe capacitățile membrilor grupului sau ale altor persoane.”

1. La articolul 21:

la alineatul (1), cuvîntul „produselor” se substituie cu cuvîntul „bunurilor”, iar după cuvintele „îndeplinirea contractelor” se introduce textul „și nu sunt disponibile în bazele de date relevante ale autorităților publice sau ale terților părți”;

la alineatul (1), litera a), cuvîntul „produse”, în toate cazurile, se substituie cu cuvîntul „bunuri”

la alineatul (1), litera d), cuvîntul „produselor” se substituie cu cuvîntul „bunurilor”

la alineatul (2), după cuvintele „îndeplinirea contractelor” se introduce textul „și nu sunt disponibile în bazele de date relevante ale autorităților publice sau ale terților părți”;

la alineatul (7), după cuvîntul „angajament” se introduc cuvintele „în formă scrisă”, iar după cuvintele „şi/sau profesională” se introduc cuvintele „trebuie să îndeplinească criteriile de selecție relevante și”.

1. La articolul 22, alineatul (3) se abrogă.
2. La articolul 23, alineatul (3) se abrogă.
3. Articolul 24 se abrogă.
4. La articolul 25, alineatul (3) după cuvintele „actualizată și întreținută” se introduc cuvintele „în formă electronică”.
5. Articolul 26 va avea următorul cuprins:

„(1) Fără a aduce atingere dispoziţiilor legale sau administrative privind preţul anumitor bunuri ori remunerarea anumitor servicii, autoritatea contractantă atribuie contractul de achiziţie publică/acordul-cadru ofertantului care a depus oferta cea mai avantajoasă din punct de vedere economic.

(2) În sensul dispoziţiilor alin. (1), autoritatea contractantă stabileşte oferta cea mai avantajoasă din punct de vedere economic pe baza criteriului de atribuire şi a factorilor de evaluare prevăzuţi în documentația de atribuire.

(3) Pentru determinarea ofertei celei mai avantajoase din punct de vedere economic în conformitate cu dispoziţiile alin. (2), autoritatea contractantă are dreptul de a aplica unul dintre următoarele criterii de atribuire:

a) preţul cel mai scăzut;

b) costul cel mai scăzut;

c) cel mai bun raport calitate-preţ;

d) cel mai bun raport calitate-cost.

(4) În sensul alin. (3) lit. c) şi d), cel mai bun raport calitate-preţ/calitate-cost se determină pe baza unor factori de evaluare care includ aspecte calitative, de mediu şi/sau sociale, în legătură cu obiectul contractului de achiziţie publică/acordului-cadru.

(5) Factorii de evaluare prevăzuţi la alin. (4) pot viza, printre altele:

a) calitatea, inclusiv avantajele tehnice, caracteristicile estetice şi funcţionale, accesibilitatea, conceptul de proiectare pentru toţi utilizatorii, caracteristicile sociale, de mediu şi inovatoare şi comercializarea şi condiţiile acesteia;

b) organizarea, calificarea şi experienţa personalului desemnat pentru executarea contractului, în cazul în care calitatea personalului desemnat poate să aibă un impact semnificativ asupra nivelului calitativ de executare a contractului;

c) serviciile postvînzare, asistenţa tehnică şi condiţiile de livrare, cum ar fi data livrării, procesul de livrare şi termenul de livrare sau de finalizare.

(6) În sensul alin. (3) lit. c), criteriul de atribuire cel mai bun raport calitate-preţ include de regulă un element de preţ sau de cost. În situaţia în care autoritatea contractantă iniţiază o procedură de atribuire cu buget fix, în care elementul de preţ sau de cost este un preţ sau cost fix, factorii de evaluare se referă numai la aspecte calitative ale bunurilor, serviciilor sau lucrărilor care fac obiectul achiziţiei.

(7) În sensul alin. (3) lit. b), costul cel mai scăzut se determină pe considerente de rentabilitate, utilizînd factori precum calcularea costurilor pe ciclul de viaţă.

(8) În cazul în care două sau mai multe oferte sunt echivalente, autorităţile contractante pot aplica un criteriu suplimentar, de exemplu: combaterea şomajului, ce se va menţiona explicit în anunţul de participare.

(9) Factorii de evaluare prevăzuţi la alin. (4) au legătură directă cu obiectul contractului de achiziţie publică/acordului-cadru atunci cînd se referă în orice mod la bunurile, serviciile sau lucrările care urmează a fi furnizate/prestate/executate în temeiul contractului de achiziţie publică/acordului-cadru şi în orice stadiu al ciclului lor de viaţă, chiar dacă aceşti factori nu fac parte din substanţa materială a bunurilor, serviciilor sau lucrărilor respective.

(10) În sensul dispoziţiilor alin. (9), autoritatea contractantă poate avea în vedere factori de evaluare în legătură cu:

a) procesul specific de producţie, furnizare sau comercializare a lucrărilor, bunurilor sau serviciilor;

b) un proces specific pentru un alt stadiu al ciclului de viaţă a lucrărilor, bunurilor sau serviciilor.

(11) Autoritatea contractantă nu are dreptul de a utiliza factori de evaluare care să conducă la o libertate de apreciere nelimitată.

(12) În sensul alin. (11), factorii de evaluare utilizaţi de autoritatea contractantă trebuie să asigure o concurenţă reală între operatorii economici şi să fie însoţiţi de prevederi care să permită verificarea efectivă a informaţiilor furnizate de către ofertanţi, în scopul aplicării factorilor de evaluare.

(13) Atunci cînd consideră necesar, autoritatea contractantă verifică exactitatea informaţiilor şi dovezilor furnizate de ofertanţi, asigurînd totodată principiul tratamentului egal, imparţialității și nediscriminării în privinţa tuturor ofertanţilor.

(14) Autoritatea contractantă precizează în documentația de atribuire ponderea relativă pe care o acordă fiecărui factor de evaluare dar și algoritmul de calcul sau metodologia concretă de punctare care se va aplica pentru determinarea ofertei celei mai avantajoase din punct de vedere economic, cu excepţia cazului în care oferta cea mai avantajoasă din punct de vedere economic este determinată prin aplicarea criteriului preţului cel mai scăzut.

(15) Ponderile relative prevăzute la alin. (14) pot fi acordate prin raportare la intervale valorice.

(16) În cazul aplicării criteriilor de atribuire prevăzuți la alin. (3) lit. c) și d), ponderea maximă pe care elementul de preţ o poate avea în cadrul criteriului de atribuire a contractului de achiziţii publice/acordului cadru va fi după cum urmează:

a) în cazul contractelor de achiziţii publice de bunuri - 60%;

b) în cazul contractelor de achiziţii publice de lucrări - 80%;

c) în cazul contractelor de achiziţii publice de servicii - 40%.

(17) În cazul aplicării criteriilor de atribuire prevăzuți la alin. (3) lit. c) și d), oferta stabilită ca fiind cîştigătoare este oferta care întruneşte punctajul cel mai mare rezultat din aplicarea unui sistem de factori de evaluare pentru care se stabilesc ponderi.

(18) În cazul în care stabilirea unei ponderi nu este posibilă din motive obiective, autoritatea contractantă indică factorii de evaluare în ordinea descrescătoare a importanţei.

(19) Calcularea costurilor pe parcursul ciclului de viaţă acoperă, în măsura în care sunt relevante, toate sau o parte dintre următoarele costuri pe parcursul ciclului de viaţă al unui bun, serviciu sau al unei lucrări:

a) costuri suportate de autoritatea contractantă sau de alţi utilizatori, cum ar fi costuri legate de achiziţie, costuri de utilizare, precum consumul de energie şi de alte resurse, costuri de întreţinere, costuri de la sfîrşitul ciclului de viaţă, precum costurile de colectare şi reciclare;

b) costuri determinate de efecte externe asupra mediului în legătură cu bunul, serviciul sau lucrarea pe parcursul ciclului lor de viaţă, cu condiţia ca valoarea pecuniară a acestora să poată fi determinată şi verificată; aceste costuri pot să includă costul emisiilor de gaze cu efect de seră şi al altor emisii poluante şi alte costuri de atenuare a efectelor schimbărilor climatice.

(20) În cazul în care autoritatea contractantă evaluează costurile utilizînd o abordare pe baza costului pe parcursul ciclului de viaţă, aceasta indică în documentația de atribuire datele care trebuie furnizate de către ofertanţi, precum şi metoda pe care autoritatea contractantă urmează să o utilizeze pentru a stabili costurile pe parcursul ciclului de viaţă pe baza datelor respective.

(21) Metoda utilizată de autoritatea contractantă pentru evaluarea costurilor determinate de efectele externe asupra mediului prevăzute la alin (19) lit. b) trebuie să îndeplinească în mod cumulativ următoarele condiţii:

a) se bazează pe criterii nediscriminatorii şi verificabile în mod obiectiv; în special, în cazul în care nu a fost stabilită în vederea aplicării repetate sau continue, nu favorizează sau dezavantajează în mod nejustificat anumiţi operatori economici;

b) este accesibilă tuturor părţilor interesate;

c) datele solicitate pot fi furnizate printr-un efort rezonabil de către operatori economici care dau dovadă de o diligenţă obişnuită, inclusiv de operatori economici din ţări terţe care sunt parte a Acordului privind achiziţiile publice al Organizaţiei Mondiale a Comerţului sau la alte acorduri internaţionale în cadrul cărora Republica Moldova şi-a asumat obligaţii.”.

1. La articolul 27, alineatul (1), după cuvîntele „Buletinul achiziţiilor publice” se introduc cuvintele „/ SIA “RSAP””, iar după cuvintele „anexa nr.3” se introduce sintagma „lit.A”.
2. La articolul 28:

la alineatul (1), cuvintele „şi pe pagina web a Agenţiei Achiziţii Publice” se substituie cu cuvintele „/ SIA “RSAP””;

la alineatul (4), după cuvintele „anexa nr.3” se introduce sintagma „lit.B”;

la alineatul (5), cuvintele „şi pe pagina web a Agenţiei Achiziţii Publice” se substituie cu cuvintele „/ SIA “RSAP””, cuvintele „menţiona numărul şi data” se substituie cu cuvintele „face trimitere la”, iar cuvintele „Buletinului achiziţiilor publice” se substituie cu cuvintele „Buletinul achiziţiilor publice / anunțul din SIA “RSAP””.

1. La articolul 29:

la alineatul (1), cuvintele „Agenția Achiziții Publice este obligată să publice” se substituie cu cuvintele „Autoritatea contractantă are obligaţia de a transmite spre publicare”, după cuvintele „Buletinul Achizițiilor Publice” se introduc cuvintele „/ SIA “RSAP””, iar cuvintele „și pe pagina sa web” se exclud;

alineatul (2) va avea următorul cuprins:

„(2) La atribuirea contractelor de achiziţii publice încheiate în baza unui acordur-cadru sau printr-un sistem dinamic de achiziţie, anunţurile de atribuire vor fi grupate trimestrial. În acest caz, autoritatea contractantă are obligaţia de a transmite spre publicare anunţurile de atribuire în termen de 30 de zile de la încheierea fiecărui trimestru.”;

la alineatul (4), după cuvintele „anexa nr.3” se introduce sintagma „lit.B”;

se completează cu alineatul (5) cu următorul cuprins:

„(5) În cazul în care comunicarea unor informaţii privind atribuirea contractului de achiziţie publică/acordului-cadru ar împiedica aplicarea unor dispoziţii legale, ar fi contrară interesului public, ar aduce atingere intereselor comerciale legitime ale unui anumit operator economic, public sau privat, sau ar putea aduce atingere concurenţei loiale între operatorii economici, publicarea acestor informaţii nu este obligatorie.”.

1. La articolul 30:

la alineatul (2), cuvintele „poate fi transmită și prin fax sau” se substituie cu cuvintele „va fi transmis”;

alineatul (3) se abrogă;

la alineatul (8), cuvintele „selecteze o altă ofertă cîştigătoare dintre ofertele rămase în vigoare” se substituie cu cuvintele „atribuie contractul următorului ofertant clasat, cu condiția că oferta acestuia este în vigoare”.

1. Articolul 32 va avea următorul cuprins:

**„Articolul 32.** Regulile aplicabile comunicării

(1) Toate comunicările și schimburile de informații în temeiul prezentei legi, sunt transmise în scris, prin mijloace electronice de comunicare sau, ca excepţie, prin alte mijloace decît cele electronice, în conformitate cu dispozițiile prezentului articol.

(2) Modalităţile de comunicare pe care autoritatea contractantă intenţionează să le utilizeze pe parcursul aplicării procedurii de atribuire, vor fi indicate de către aceasta în documentaţia de atribuire.

(3) Orice document scris trebuie înregistrat în momentul transmiterii şi, respectiv, în momentul primirii.

(4) În procesul de comunicare, autoritatea contractantă nu va discrimina niciun operator economic în ceea ce ţine de informaţiile comunicate, iar documentaţia de atribuire, caietele de sarcini sau documentaţia descriptivă vor fi puse la dispoziţia tuturor operatorilor economici în acelaşi volum şi cu conţinut identic.

(5) În toate operațiunile de comunicare, schimb și stocare de informații, autoritatea contractantă asigură menținerea integrității datelor și protejarea confidențialității ofertelor și a cererilor de participare.

(6) Autoritatea contractantă examinează conținutul ofertelor și al cererilor de participare numai după expirarea termenului fixat pentru depunerea acestora.

(7) Autoritatea contractantă nu este obligată să solicite utilizarea mijloacelor electronice de comunicare în procesul de depunere în următoarele situații:

a) din cauza naturii specializate a achiziției, utilizarea mijloacelor electronice de comunicare ar necesita instrumente, dispozitive sau formate de fișiere specifice care nu sunt disponibile în general sau nu se susțin prin aplicații disponibile în general;

b) aplicațiile care suportă formatele de fișiere adecvate pentru descrierea ofertelor utilizează formate de fișiere care nu pot fi procesate prin nicio altă aplicație deschisă sau disponibilă în general sau fac obiectul unui regim de licențe limitate de drepturi de proprietate intelectuală, iar autoritatea contractantă nu le poate pune la dispoziție pentru descărcare sau pentru utilizare la distanță;

c) utilizarea mijloacelor electronice de comunicare ar necesita un echipament de birou specializat care nu este disponibil în general pentru autoritatea contractantă;

d) documentația de atribuire necesită prezentarea unor modele fizice sau reduse la scară care nu se pot transmite prin mijloace electronice.

(8) În ceea ce privește comunicările pentru care nu sunt utilizate mijloace electronice de comunicare în conformitate cu alin. (7), comunicarea se face prin poștă sau alt transportator adecvat sau printr-o combinație între poștă sau alt transportator adecvat și mijloace electronice.

(9) În sensul alin (8), modalităţile de comunicare alese trebuie să fie general accesibile şi să nu limiteze accesul operatorilor economici la procedura de atribuire a contractelor de achiziţii publice.

(10) În cazul în care autoritatea contractantă stabileşte că ofertele urmează să fie transmise prin poştă, ofertantul are, în mod implicit, şi dreptul de a depune oferta direct la sediul autorităţii contractante sau la o altă adresă indicată de aceasta.

(11) Autoritatea contractantă nu este obligată să solicite mijloace electronice de comunicare în procesul de depunere în măsura în care utilizarea altor mijloace de comunicare decît mijloacele electronice este necesară fie din cauza unei încălcări a securității mijloacelor electronice de comunicare, fie pentru protejarea naturii deosebit de sensibile a informațiilor care cere un nivel de protecție atît de ridicat încît nu poate fi asigurat în mod corespunzător prin utilizarea instrumentelor și dispozitivelor electronice disponibile în general pentru operatorii economici.

(12) Comunicarea verbală poate fi utilizată pentru alte comunicări decît cele privind elementele esențiale ale unei proceduri de achiziții publice, cu condiția unei documentări suficiente a conținutului comunicării verbale. În acest sens, elementele esențiale ale procedurii de achiziții publice includ documentația de atribuire, cererile de participare, confirmările interesului și ofertele. Comunicările verbale cu ofertanții care ar putea avea un impact substanțial asupra conținutului și evaluării ofertelor se documentează într-o măsură suficientă și prin mijloace corespunzătoare, cum ar fi înregistrările scrise sau audio sau rezumate ale principalelor elemente ale comunicării.

(13) Instrumentele și dispozitivele utilizate pentru comunicarea prin mijloace electronice, precum și caracteristicile lor tehnice, sunt nediscriminatorii, disponibile în general și interoperabile cu tehnoligiile informațiilor și comunicațiilor de uz general și nu limitează accesul operatorilor economici la procedura de achiziție.”.

1. Legea se completează cu articolul 321 cu următorul cuprins:

„**Articolul 321**Disponibilitatea în format electronic a documentaţiei de atribuire

(1) Autoritatea contractantă va oferi în format electronic acces deplin și neristricționat fără plată la documentația de atribuire odată cu publicarea anunțului de participare în conformitate cu art.28 sau de la data la care invitația de participare a fost expediată.

(2) Textul anunțului sau a invitației de participare va specifica adresa de internet exactă unde documentația de atribuire va fi accesibilă.

(3) Unde accesul deplin și neristricționat fără plată la documentația de atribuire prin mijloace electronice către anumite documente de licitație nu poate fi oferit datorită caracterului confidențial al informațiilor, în anunț sau în invitația de a participa va fi indicat care măsuri menite pentru protecția caracterului confidențial al informațiilor sunt necesare și modalitatea de obținere a accesului la documentele în cauză.

 (4) În cazurile specificate la alineatul (3), termenul limită de depunere a ofertelor va fi prelungit cu cinci zile, cu excepția cazurilor de urgență justificată în mod corespunzător, menționate la art. 49 alin.(5), art. 51 alin.(11) și art.53 alin.(7) și (187).”.

1. Articolul 33 se abrogă.
2. La articolul 34:

la alineatul (3), textul „Autoritatea contractantă are obligaţia de a transmite răspunsurile, însoţite de întrebările aferente, către toţi operatorii economici care au obţinut, în condiţiile prezentei legi, documentaţia de atribuire” se substituie cu textul „Autoritatea contractantă are obligaţia de a transmite răspunsurile la orice solicitare de clarificare, însoţite de întrebările aferente, fiecărui operator economic care a depus o cerere de participare”;

la alineatul (4), cuvîntul „sau” se substituie cu cuvîntul „și”, iar după cuvintele „operatorilor economici” se introduc cuvintele „care a depus o cerere de participare”.

1. Articolul 35 se abrogă.
2. La articolul 37:

denumirea articolului va avea următorul cuprins:

„**Articolul 37.** Regulile privind descrierea bunurilor, lucrărilor şi serviciilor, consultarea pieţii, și împărțirea pe loturi”;

se completează cu alineatele (11) și (12) cu următorul cuprins:

„(11) Specificațiile tehnice pot descrie și caracterisici referitoare la procesul sau metoda specifică de producție sau de execuție a lucrărilor, furnizare a bunurilor sau prestare a serviciilor solicitate sau la un proces specific pentru o altă etapă a ciclului de viață al acestora chiar și în cazul în care astfel de factori nu fac parte din structura lor materială, cu condiția să aibă legătură cu obiectul contractului și să fie proporționale cu valoarea și obiectivele acestuia.

(12) Specificațiile tehnice pot preciza totodată dacă va fi necesar transferul drepturilor de proprietate intelectuală.”;

la alineatul (8), litera a), cuvîntul „produselor” se substituie cu cuvîntul „bunurilor”;

la alineatul (9) și (10), cuvîntul „produsele”, în toate cazurile, se substituie cu cuvîntul „bunurile”;

alineatele (12) - (14) se abrogă;

se completează cu alineatele (16) – (34) cu următorul cuprins:

„(16) În cazul în care intenționează să achiziționeze lucrări, bunuri sau servicii cu anumite caracteristici de mediu, sociale sau de altă natură, autoritatea contractantă poate solicita în specificațiile tehnice, criteriile de atribuire sau condițiile de executare a contractului o etichetă specifică drept dovadă că lucrările, serviciile sau bunurile corespund cerințelor solicitate, dacă îndeplinite cumulativ toate condițiile:

a) cerințele etichetei se referă numai la criterii care sunt legate de obiectul contractului și sunt adecvate pentru a defini caracteristicile lucrărilor, bunurilor sau serviciilor care fac obiectul contractului;

b) cerințele etichetei se bazează pe criterii nediscriminatorii și verificabile în mod obiectiv;

c) etichetele sunt create printr-o procedură deschisă și transparentă, în cadrul căreia pot participa toate părțile interesate relevante, inclusiv organisme guvernamentale, consumatori, parteneri sociali, producători, distribuitori și organizații neguvernamentale;

d) etichetele sunt accesibile tuturor părților interesate;

e) cerințele etichetei sunt stabilite de o terță parte asupra căreia operatorul economic care solicită acordarea etichetei nu poate exercita o influență decisivă.

(17) În cazul în care nu impun ca lucrările, bunurile sau serviciile să îndeplinească toate cerințele etichetei, autoritatea contractantă precizează cerințele etichetei la care se face trimitere.

(18) Autoritatea contractantă care impun o etichetă specifică acceptă toate etichetele care confirmă că lucrările, bunurile sau serviciile îndeplinesc cerințe echivalente.

(19) În cazul în care se poate demonstra că un operator economic nu are nicio posibilitate de a obține eticheta specifică indicată de autoritatea contractantă sau o etichetă echivalentă în termenele stabilite din motive care nu îi sunt imputabile, autoritatea contractantă acceptă și alte mijloace de probă adecvate care pot include un dosar tehnic al fabricantului, cu condiția ca operatorul economic în cauză să demonstreze că lucrările, bunurile sau serviciile pe care urmează să le furnizeze îndeplinesc cerințele etichetei specifice sau cerințele specifice indicate de autoritatea contractantă.

(20) În cazul în care o etichetă îndeplinește condițiile prevăzute la alineatul (16) literele (b), (c), (d) și (e), dar stabilește și cerințe care nu au legătură cu obiectul contractului, autoritatea contractantă nu solicită eticheta ca atare, ci pot defini specificațiile tehnice prin referire la specificațiile detaliate ale etichetei respective, sau, dacă este necesar, la părțile acestora care sunt legate de obiectul contractului și sunt adecvate pentru a defini caracteristicile obiectului respectiv.

(21) Înainte de iniţierea procedurii de atribuire, autoritatea contractantă are dreptul de a organiza consultări ale pieţei în vederea pregătirii achiziţiei, prin raportare la obiectul contractului de achiziţie publică, şi pentru a informa operatorii economici cu privire la planurile de achiziţie şi cerinţele avute în vedere în legătură cu acestea, făcînd cunoscut acest lucru prin intermediul Buletinul achizițiilor publice / SIA „RSAP”, precum şi prin orice alte mijloace.

(22) În cadrul consultărilor prevăzute la alin. (21), autoritatea contractantă are dreptul de a invita experţi independenţi, autorităţi publice sau operatori economici, inclusiv organizaţii reprezentative ale acestora.

(23) Autoritatea contractantă are dreptul de a utiliza sau implementa opiniile, sugestiile sau recomandările primite în cadrul consultărilor prevăzute la alin. (21) pentru pregătirea achiziţiei şi pentru organizarea şi desfăşurarea procedurii de atribuire, cu condiţia ca utilizarea sau implementarea acestor opinii, sugestii sau recomandări să nu aibă ca efect denaturarea concurenţei şi/sau încălcarea principiilor nediscriminării şi transparenţei.

(24) Modalităţile, condiţiile şi procedura de organizare şi de desfăşurare a consultărilor prevăzute la alin. (21) se aprobă de Ministerul Finanțelor.

(25) Autoritatea contractantă are dreptul de a recurge la atribuirea pe loturi a contractelor de achiziţie publică şi a acordurilor-cadru şi, în acest caz, de a stabili dimensiunea şi obiectul loturilor, cu condiţia includerii acestor informaţii în documentația de atribuirei.

(26) În sensul alin. (25), autoritatea contractantă va stabili obiectul fiecărui lot, pe baze cantitative, adaptînd dimensiunea contractelor individuale astfel încît să corespundă mai bine capacităţii întreprinderilor mici şi mijlocii (IMM), sau pe baze calitative, în conformitate cu diferitele meserii şi specializări implicate, pentru a adapta conţinutul contractelor individuale mai îndeaproape la sectoarele specializate ale IMM-urilor sau în conformitate cu diferitele faze ulterioare ale proiectului.

(27) În situaţia în care autoritatea contractantă nu recurge la atribuirea contractului pe loturi, aceasta are obligaţia de a justifica decizia de a nu atribui contractul pe loturi.

(28) În cazul prevăzut la alin. (25), autoritatea contractantă precizează în anunţul de participare dacă ofertele pot fi depuse pentru unul, pentru mai multe sau pentru toate loturile.

(29) Autoritatea contractantă are dreptul, chiar şi în cazul în care pot fi depuse oferte pentru mai multe sau pentru toate loturile, să limiteze numărul de loturi care pot fi atribuite aceluiaşi ofertant.

(30) În situaţia prevăzută la alin. (29), autoritatea contractantă precizează în anunţul de participare numărul maxim de loturi care pot fi atribuite unui ofertant.

(31) Autoritatea contractantă are obligaţia de a indica în documentația de atribuire criteriile şi regulile obiective şi nediscriminatorii care se vor aplica pentru stabilirea loturilor care vor fi atribuite aceluiaşi ofertant, în cazul în care în urma aplicării criteriului de atribuire şi a factorilor de evaluare ar rezulta atribuirea către un ofertant a unui număr de loturi mai mare decît numărul maxim admis.

(32) În cazul în care aceluiaşi ofertant îi pot fi atribuite mai multe loturi, autoritatea contractantă are dreptul de a decide atribuirea contractului/contractelor prin reunirea mai multor loturi sau a tuturor loturilor şi atribuirea acestora aceluiaşi ofertant, dacă a precizat în anunţul de participare faptul că îşi rezervă dreptul de a face acest lucru şi a indicat loturile sau grupurile de loturi care pot fi reunite.

(33) În cazul în care aceluiaşi ofertant îi pot fi atribuite mai multe loturi, autoritatea contractantă efectuează o evaluare comparativă a ofertelor, pentru a stabili dacă ofertele depuse de către un ofertant pentru o anumită combinaţie de loturi luate în ansamblu ar primi un punctaj superior prin aplicarea criteriului de atribuire şi a factorilor de evaluare stabiliţi în documentaţia de atribuire prin raportare la loturile respective faţă de punctajul total obţinut de ofertele pentru loturile individuale în cauză luate separat.

(34) Autoritatea contractantă efectuează evaluarea comparativă prevăzută la alin. (33) prin stabilirea în primul rînd a punctajelor ofertelor pentru fiecare lot în parte prin aplicarea criteriului de atribuire şi a factorilor de evaluare stabiliţi în documentaţia de atribuire şi, apoi, prin compararea punctajului total astfel obţinut cu punctajul atribuit ofertelor depuse de către un ofertant pentru combinaţia de loturi respectivă, în ansamblu.”.

1. La articolul 38, alineatul (2) se abrogă.
2. La articolul 39:

la alineatul (1), textul „sau cărora autoritatea contractantă le-a oferit documentaţia de atribuire şi Agenţiei Achiziţii Publice” se exclude;

la alineatul (2), textul „sau cărora autoritatea contractantă le-a oferit documentaţia de atribuire, este” se substituie cu cuvîntul „și”, cuvintele „ , şi este comunicat Agenţiei Achiziţii Publice” se exclude, iar textul „Procesul-verbal este parte componentă a documentaţiei de atribuire şi prevederile lui, pe care autoritatea contractantă le consideră modificări sau completări ale documentaţiei de atribuire, urmează a fi menţionate corespunzător.” se substituie cu textul „Procesul-verbal este parte componentă a documentaţiei de atribuire și se publică la aceeași adresa de internet la care este disponibilă documentaţia de atribuire.”.

1. La articolul 42, alineatele (5) – (11) vor avea următorul cuprins:

„(5)Autoritatea contractantă este exonerată de orice răspundere în cazul în care oferta a fost depusă la o altă adresă decît cea indicată în anunţul/invitaţia de participare sau dacă aceasta a fost depusă după expirarea termenului-limită stabilit.

(6) Autoritatea contractantă are dreptul de a permite sau solicita ofertanţilor să depună oferte alternative numai dacă a precizat explicit în anunţul de participare că permite sau solicită depunerea de oferte alternative.

(7) În cazul în care autoritatea contractantă nu a precizat explicit că permite sau solicită depunerea de oferte alternative conform dispoziţiilor alin. (7), autoritatea contractantă nu are dreptul de a lua în considerare ofertele alternative.

(8) Ofertele alternative trebuie să fie în legătură cu obiectul contractului de achiziţie publică/acordului-cadru.

(9) Autoritatea contractantă care permite sau solicită depunerea de oferte alternative are obligaţia de a preciza în documentația de atribuire cerinţele minime obligatorii pe care acestea trebuie să le respecte şi orice alte cerinţe specifice pentru prezentarea ofertelor alternative, în special dacă ofertele alternative pot fi depuse numai în cazul în care a fost depusă şi o ofertă care nu este o ofertă alternativă.

(10) În situaţia prevăzută la alin. (10), autoritatea contractantă trebuie să se asigure că este posibilă aplicarea criteriului de atribuire şi a factorilor de evaluare stabiliţi atît în cazul ofertelor alternative care îndeplinesc cerinţele minime stabilite în conformitate cu dispoziţiile alin. (10), cît şi în cazul ofertelor conforme care nu sunt oferte alternative.

(11) Autoritatea contractantă are obligaţia de a nu lua în considerare ofertele alternative care nu respectă cerinţele minime stabilite în conformitate cu dispoziţiile alin. (10).”;

se completează cu alineatul (12) cu următorul cuprins:

„(12) În cazul procedurilor de atribuire a unor contracte de achiziţii publice de bunuri sau de servicii, autoritatea contractantă care a permis sau solicitat depunerea de oferte alternative nu are dreptul de a respinge o astfel de ofertă alternativă pentru singurul motiv că, dacă aceasta este declarată cîştigătoare:

a) contractul de furnizare pentru atribuirea căruia s-a organizat procedura se califică drept contract de servicii; sau

b) contractul de servicii pentru atribuirea căruia s-a organizat procedura se califică drept contract de furnizare.”.

1. La articolul 43, alineatul (2) va avea următorul cuprins:

„(2) Conținutul dosarului achiziţii publice se stabilește prin regulamentul aprobat de Guvern.”.

1. La articolul 44:

la alineatul (1):

litera g) va avea următorul cuprins:

„g) achiziție în cazul serviciilor sociale şi altor servicii specifice”;

se completează cu litera h) cu următorul cuprins:

„h) parteneriat pentru inovare.”;

alineatul (3) va avea următorul coninut:

„(3) Autoritatea contractantă poate utiliza următoarele tehnici și instrumente pentru achiziții electronice și agregate:

a) acordul-cadru;

b) sistemul dinamic de achiziţie;

c) licitaţia electronică;

d) cataloagele electronice.”.

1. La articolul 45:

la alineatul (2), cuvîntul „publicat” se substituie cu cuvintele „transmis în formă electronică spre publicare”;

la alineatele (3) și (4), după cuvintele „Buletinul achiziţiilor publice” se introduc cuvintele „/ SIA “RSAP””;

alineatul (7) se abrogă;

la alineatul (8), după cuvintele „al operatorilor economici la documentaţie” se introduc cuvintele „și acceptă depunerea electronică a ofertelor”, iar sintagma „alin.(7)” se substituie cu sintagma „alin.(5)”;

alineatul (9) se completează la final cu cuvintele „ , iar autoritatea contractantă acceptă depunerea electronica a ofertelor”.

1. Articolul 46 se completează la final cu sintagma „lit.B”.
2. Articolul 47 se abrogă.
3. La articolul 49:

la alineatul (1), paragraful 2, după cuvintele „anunț de participare” se introduc cuvintele „la preselecție”;

la alineatele (3) și (4), după cuvintele „Buletinul achiziţiilor publice” se introduc cuvintele „/ SIA “RSAP””;

la alineatul (5), după cuvintele „din motive de urgență” se introduc cuvintele „ , demonstrate în mod corespunzător,”, iar cuvintele „sau nu la mai puţin de 10 zile în cazul în care anunţul este trimis pe cale electronică” se exclud;

alineatul (6) se abrogă;

alineatul (13) va avea următorul cuprins:

„(13) În cazul în care numărul de candidaţi care îndeplinesc criteriile de selecţie este mai mic decît numărul minim indicat în anunţul de participare conform dispoziţiilor alin. (11), autoritatea contractantă are dreptul de a opta între a continua procedura de atribuire numai cu acel candidat/acei candidaţi care îndeplineşte/îndeplinesc cerinţele solicitate sau a anula procedura, în condiţiile prevăzute la art. 67.”.

1. La articolul 50, alineatul (2) va avea următorul cuprins:

„(2) În cazul desfăşurării procedurii de preselecţie, autoritatea contractantă va asigura accesul liber, direct, total și gratuit la documentele de preselecție.”

1. La articolul 51:

la alineatul (7), cifra „20” se substituie cu cifra „10”, iar cuvintele „de regulă, dar nu pînă la mai puţin de 16 de zile” se exclud;

la alineatul (9), după cuvintele „operatorilor economici la documentaţie” se introduc cuvintele „și acceptă depunerea electronică a ofertelor,”, iar după sintagma „alin.(6)” se introduce sintagma „și (12)”;

alineatul (10) se completează la final cu cuvintele „iar autoritatea contractantă acceptă depunerea electronica a ofertelor.”;

la alineatul (11), după cuvintele „motive de urgenţă,” se introduc cuvintele „ , demonstrate în mod corespunzător,”, cuvintele „perioadele” și „perioadelor” se substituie cu cuvintele „termenele” și „termenelor”, sintagma „şi (7)” se substituie cu sintagma „şi (12)”, iar sintagma „şi (12)” se exclude;

aliniatele (13) și (14) se abrogă.

1. La articolul 52:

alineatul (1) va avea următorul cuprins:

„(1) Autoritatea contractantă va aplica procedura de dialog competitiv în situațiile următoare:

a) în cazul bunurilor, lucrărilor sau serviciilor care îndeplinesc unul sau mai multe dintre următoarele criterii:

1) necesitățile autorității contractante nu pot fi îndeplinite fără adaptarea soluțiilor deja disponibile;

2) acestea includ soluții de proiectare sau soluții inovatoare;

3) contractul nu poate fi atribuit fără negocieri prealabile din cauza circumstanțelor specifice legate de natura, complexitatea sau structura juridică și financiară sau din cauza riscurilor legate de acestea;

4) specificațiile tehnice nu pot fi definite cu suficientă precizie de către autoritatea contractantă prin trimitere la un standard, o evaluare tehnică europeană, o specificație tehnică comună sau o referință tehnică;

b) în cazul bunurilor, lucrărilor sau serviciilor pentru care, în urma unei licitații deschise sau restrînse, sunt depuse numai oferte neconforme sau inacceptabile. În astfel de situații, autoritatea contractantă poate opta să nu publice un anunț de participare în cazul în care includ în procedură toți ofertanții care îndeplinesc criteriile calitative de selecţie, și numai acești ofertanți, și care, cu ocazia procedurii deschise sau restrînse anterioare, au depus oferte în conformitate cu cerințele oficiale ale procedurii de achiziții publice.”;

alineatul (2) se abrogă;

la alineatul (3), cuvintele „numai oferta cea mai avantajoasă din punct de vedere tehnico-economic.” se substituie cu cuvintele „cel mai bun raport preț-calitate.”;

la alineatul (5) și (7), după cuvintele „Buletinul achiziţiilor publice” se introduc cuvintele „/ SIA “RSAP” ”;

alineatul (8) se abrogă;

alineatul (14) va avea următorul cuprins:

 „(14) În cazul în care numărul de candidaţi care îndeplinesc criteriile de preselecție este mai mic decît numărul minim indicat în anunţul de participare conform dispoziţiilor alin. (12), autoritatea contractantă are dreptul de a opta între a continua procedura de atribuire numai cu acel candidat/acei candidaţi care îndeplineşte/îndeplinesc cerinţele solicitate sau a anula procedura, în condiţiile prevăzute la art. 67.”;

la alineatul (31), cuvintele „cea mai avantajoasă ofertă din punct de vedere tehnico-economic” se substituie cu cuvintele „oferta cu cel mai bun raport preț-calitate”.

1. La articolul 53:

alineatul (1) va avea următorul cuprins:

 „(1) Autoritatea contractantă va aplica procedura de negociere cu publicarea prealabilă a unui anunţ de participare în situațiile următoare:

a) în cazul bunurilor, lucrărilor sau serviciilor care îndeplinesc unul sau mai multe dintre următoarele criterii:

1) necesitățile autorității contractante nu pot fi îndeplinite fără adaptarea soluțiilor deja disponibile;

2) acestea includ soluții de proiectare sau soluții inovatoare;

3) contractul nu poate fi atribuit fără negocieri prealabile din cauza circumstanțelor specifice legate de natura, complexitatea sau structura juridică și financiară sau din cauza riscurilor legate de acestea;

4) specificațiile tehnice nu pot fi definite cu suficientă precizie de către autoritatea contractantă prin trimitere la un standard, o evaluare tehnică europeană, o specificație tehnică comună sau o referință tehnică;

b) în cazul bunurilor, lucrărilor sau serviciilor pentru care, în urma unei licitații deschise sau restrînse, sunt depuse numai oferte neconforme sau inacceptabile. În astfel de situații, autoritatea contractantă poate opta să nu publice un anunț de participare în cazul în care includ în procedură toți ofertanții care îndeplinesc criteriile calitative de selecţie, și numai acești ofertanți, și care, cu ocazia procedurii deschise sau restrînse anterioare, au depus oferte în conformitate cu cerințele oficiale ale procedurii de achiziții publice.

Aplicarea procedurii negociate în acest caz este posibilă numai după anularea procedurii iniţiale de licitaţie deschisă, licitaţie restrînsă, cerere a ofertelor de preţuri sau dialog competitiv.”;

la alineatul (3), sintagma „lit. a)” se substituie cu sintagma „lit. b)”;

la alineatul (6), după cuvintele „Buletinul achiziţiilor publice” se introduc cuvintele „/ SIA “RSAP” ”;

la alineatul (7), după cuvintele „din motive de urgenţă” se introduc cuvintele „demonstrate în mod corespunzător,”;

alineatul (8) se abrogă;

la alineatul (10), cuvintele „cît mai repede posibil, într-o perioadă care nu trebuie să depăşească 2 zile de la primirea unei solicitări din partea acestuia” se substituie cu cuvintele „prin publicarea online a acesteia odată cu anunțul de atribuire.”;

alineatul (11) va avea următorul cuprins:

„(11) În documentaţia descriptivă/de atribuire, autoritatea contractantă identifică obiectul achiziției prin furnizarea unei descrieri a necesităților lor și a caracteristicilor impuse pentru bunurile, serviciile sau lucrările care urmează a fi achiziționate și specifică criteriile de atribuire a contractului. De asemenea, autoritarea contractantă va indică acele elemente ale descrierii care definesc cerințele minime care trebuie îndeplinite de toate ofertele. Cerințele minime și criteriile de atribuire nu sunt fac obiectul negocierilor.”;

alineatul (17) va avea următorul cuprins:

„(17) În cazul în care numărul de candidaţi care îndeplinesc criteriile de preselecție este mai mic decît numărul minim indicat în anunţul de participare conform dispoziţiilor alin. (15), autoritatea contractantă are dreptul de a opta între a continua procedura de atribuire numai cu acel candidat/acei candidaţi care îndeplineşte/îndeplinesc cerinţele solicitate sau a anula procedura, în condiţiile prevăzute la art. 67.”;

alineatul (18) se completează la final cu textul „ o referință pentru accesul electronic la caietul de sarcini sau la documentația discriptivă sau la oricare document suplimentar necesar.”, iar litera a) și b) se abrogă;

se completează cu alineatele (181) – (187) cu următorul cuprins:

 „(181) Numai operatorii economici invitați de autoritatea contractantă după evaluarea de către aceasta a informațiilor furnizate pot depune o ofertă inițială, care va constitui baza pentru negocierile ulterioare.

(182) Perioada cuprinsă între data transmiterii invitației de participare şi data-limită de depunere a ofertelor inițiale trebuie să fie de cel puţin:

a) 20 de zile, în cazul achiziţiilor publice în care valoarea contractului care urmează să fie atribuit, estimată conform prevederilor art.3, este mai mică decît pragurile prevăzute la art.2 alin.(3);

b) 30 de zile, în cazul achiziţiilor publice în care valoarea contractului care urmează să fie atribuit, estimată conform prevederilor art.3, este egală sau mai mare decît pragurile prevăzute la art.2 alin.(3).

(183) În cazul în care autoritatea contractantă a publicat un anunţ de intenţie referitor la contractul de achiziţie ce urmează a fi atribuit, aceasta are dreptul de a reduce perioada prevăzută la alin.(182)pînă la 10 zile.

(184) Reducerea prevăzută la alin.(183) este permisă în cazul în care anunţul de intenţie publicat conţine toate informaţiile care sînt prevăzute pentru anunţul de participare, în măsura în care acestea sînt cunoscute la data publicării anunţului de intenţie, şi a fost transmis spre publicare cu cel mult 12 luni şi cu cel puţin 35 de zile înainte de data transmiterii spre publicare a anunţului de participare.

(185) În cazul în care autoritatea contractantă publică electronic întreaga documentaţie discriptivă/de atribuire şi permite, începînd cu data publicării anunţului de participare, accesul direct şi nerestricţionat al operatorilor economici la documentaţie și acceptă depunerea electronică a ofertelor, aceasta are dreptul de a reduce perioadele prevăzută la alin.(182) cu 5 zile.

(186) Reducerea prevăzută la alin.(185) este permisă numai în cazul în care invitaţia de participare conţine precizări privind adresa de internet la care documentaţia discriptivă/de atribuire este disponibilă, iar autoritatea contractantă acceptă depunerea electronica a ofertelor.

(187) În cazul în care, din motive de urgenţă, demonstrate în mod corespunzător, nu pot fi respectate termenele prevăzut la alin.(182), precum şi cele rezultate în urma aplicării prevederilor alin.(185), autoritatea contractantă are dreptul de a accelera aplicarea procedurii prin reducerea perioadelor respective, dar nu la mai puţin de 10 zile.”;

alineatul (28) se completează la final cu textul „Atunci cînd autoritatea contractantă intenționează să încheie negocierile, aceasta îi informează pe ofertanții rămași și stabilește un termen comun pentru depunerea eventualelor oferte finale (noi sau revizuite). Autoritatea contractantă verifică dacă ofertele finale se conformează cerințelor minime, evaluează ofertele finale pe baza criteriilor de atribuire și atribuie contractual de achiziţii publice.”.

1. La articolul 54:

la alineatul (1), litera c) se completează la final cu cuvintele „iar absența concurenței nu este rezultatul unei restrîngeri artificiale a parametrilor achiziției.”;

se completează cu alineatul (11) cu următorul cuprins:

„ (11) În sensul alin. (1) lit. a), o ofertă este considerată drept neadecvată dacă este lipsită de relevanță pentru contract, neputînd în mod evident răspunde, fără modificări substanțiale, necesităților și cerințelor autorității contractante indicate în documentația de atribuire.”;

la alineatul (2), cuvîntul „produse” se substituie cu cuvîntul „bunuri”;

alineatul (4) va avea următorul cuprins:

 „(4) În cazul contractelor de achiziţii publice de lucrări şi servicii, autoritatea contractantă efectuează achiziţii prin negocierea fără publicarea prealabilă a unui anunţ de participare pentru lucrări sau servicii noi, constînd în repetarea lucrărilor sau serviciilor similare încredinţate de către aceleaşi autorităţi contractante operatorului economic cîştigător al contractului iniţial, cu condiţia ca lucrările sau serviciile respective să fie conforme cu un proiect de bază şi să fi făcut obiectul unui contract iniţial atribuit prin procedura de licitaţie deschisă, restrînsă sau de cerere a ofertelor de preţuri, iar amploarea eventualelor lucrări sau servicii suplimentare și condițiile în care vor fi atribuite vor fi incluse în proiectul de bază.”;

la alineatul (5), se exclude sintagma „lit.b)”.

1. La articolul 55, alineatul (5), cuvintele „şi pe pagina web a Agenţiei Achiziţii Publice.” se substituie cu cuvintele „/ SIA “RSAP” ”.
2. La articolul 56:

la alineatul (5), după cuvintele „Buletinul achiziţiilor publice” se introduc cuvintele „/ SIA “RSAP” ”, iar la final se completează cu sintagma „lit.D.”;

se completează cu alineatul (21) cu următorul conținut:

„(21) Autoritățile contractante publică în Buletinul achizițiilor publice /SIA “RSAP” o notificare privind rezultatele concursului de soluții. Acest anunț trebuie să conțină informațiile prevăzute în anexa nr.3 lit.E.”.

1. Articolul 57 va avea următorul cuprins:

**„Articolul 57.** Achiziția serviciilor sociale şi altor servicii specifice

(1) În cazul în care autoritatea contractantă atribuie un contract de achiziţie publică/acord-cadru ce are ca obiect prestarea de servicii sociale şi alte servicii specifice, prevăzute în anexa nr.4, obligaţia de a aplica prezenta lege se impune numai pentru contracte a căror valoare este egală cu sau mai mare decît cea prevăzută la art.2 alin.(3) lit. c).

(2) În sensul alin. (1) autoritatea contractantă are următoarele obligaţii:

a) de a-şi face cunoscută intenţia de a achiziţiona respectivele servicii fie prin publicarea unui anunţ de participare, conform anexei nr.3 lit. H, fie prin intermediul unui anunţ de intenţie, conform anexei nr.3 lit.G, valabil în mod continuu;

b) de a publica un anunţ de atribuire a contractului, conform anexei nr.3 lit.I.

(3) Alternativ publicării unor anunţuri de atribuire individuale, autoritatea contractantă are dreptul de a grupa trimestrial anunţurile de atribuire prevăzute la alin. (2) lit. b), caz în care autoritatea contractantă are obligaţia de a transmite spre publicare anunţurile de atribuire astfel grupate în termen de 30 de zile de la încheierea fiecărui trimestru.

(4) Dispoziţiile alin. (2) lit. a) nu se aplică în cazul în care contractul de achiziţie publică/acordul-cadru având ca obiect servicii sociale şi alte servicii specifice, prevăzute în anexa nr. 2, este atribuit prin procedura de negociere fără publicare prealabilă, în conformitate cu art. 54.

(5) Criteriile de atribuire utilizate pentru atribuirea contractelor de achiziţie publică/acordurilor-cadru având ca obiect servicii sociale şi alte servicii specifice, prevăzute în anexa nr. 4, sunt cel mai bun raport calitate-preţ sau cel mai bun raport calitate-cost, ţinându-se seama de criteriile de calitate şi de durabilitate ale serviciilor sociale.

(6) Autoritatea contractantă are dreptul de a stabili ca participarea la procedurile de atribuire a contractelor de achiziţii publice având ca obiect exclusiv serviciile de sănătate, sociale şi culturale, care fac obiectul codurilor CPV 75121000-0, 75122000-7, 75123000-4, 79622000-0, 79624000-4, 79625000-1, 80110000-8, 80300000-7, 80420000-4, 80430000-7, 80511000-9, 80520000-5, 80590000-6, cuprinse între 85000000-9 la 85323000-9, 92500000-6, 92600000-7, 98133000-4, 98133110-8, să fie rezervată unor operatori economici, cum ar fi persoane juridice fără scop lucrativ, întreprinderi sociale şi unităţi protejate, acreditate ca furnizori de servicii sociale, furnizori publici de servicii sociale.

(7) Operatorii economici cărora le poate fi rezervată participarea la procedurile de atribuire prevăzute la alin. (6) trebuie să îndeplinească în mod cumulativ următoarele condiţii:

a) scopul pentru care a fost înfiinţat operatorul economic este îndeplinirea unor obiective în domeniul serviciilor publice, în legătură cu prestarea serviciilor prevăzute la alin. (6);

b) profitul obţinut de operatorul economic este reinvestit în vederea îndeplinirii scopului pentru care acesta a fost înfiinţat; în cazul în care profitul este distribuit sau redistribuit, acest lucru se bazează pe considerente legate de participarea angajaţilor la beneficiile activităţii operatorului economic;

c) organizarea structurilor de conducere sau a structurilor care deţin operatorul economic care execută contractul se bazează pe principiul participării angajaţilor în cadrul structurilor care deţin operatorul economic sau necesită participarea activă a angajaţilor, a utilizatorilor sau a altor entităţi interesate;

d) operatorului economic nu i-a fost atribuit un contract pentru serviciile în cauză de către autoritatea contractantă respectivă, în temeiul prezentului articol, în ultimii 3 ani.

(8) Durata maximă a contractelor de achiziţie publică prevăzute la alin. (6) este de 3 ani.

(9) În cuprinsul anunţurilor prevăzute la alin. (2) lit. a) publicate în vederea atribuirii contractelor de achiziţie publică prevăzute la alin. (6) se face trimitere la prezentul articol.”.

1. Legea se completează cu articolul 571 cu următorul cuprins:

„**Articolul 571.**Parteneriatul pentru inovare

(1) Autoritatea contractantă va aplica parteneriatul pentru inovare atunci cînd identifică necesitatea dezvoltării şi achiziţiei ulterioare a unui bun, serviciu sau a unor lucrări inovatoare, necesitate care nu poate fi satisfăcută de soluţiile disponibile pe piaţă la un anumit moment, cu condiţia ca acestea să corespundă nivelurilor de performanţă şi costurilor maxime convenite între autoritatea contractantă şi participanţi.

(2) În cadrul parteneriatului pentru inovare orice operator economic are dreptul de a depune o solicitare de participare în urma publicării unui anunţ de participare.

(3) Parteneriatul pentru inovare se iniţiază prin transmiterea spre publicare a unui anunţ de participare, prin care autoritatea contractantă solicită operatorilor economici depunerea de solicitări de participare în vederea furnizării informaţiilor şi documentelor pentru calificare şi selecţie stabilite de autoritatea contractantă.

(4) În cazul achiziţiilor publice în care valoarea contractului care urmează să fie atribuit, estimată conform prevederilor art.3, este egală sau mai mare decît pragurile prevăzute la art.2 alin.(3), anunţul de participare va fi publicat şi în Jurnalul Oficial al Uniunii Europene.

(5) Perioada cuprinsă între data publicării în Buletinul achiziţiilor publice / SIA “RSAP”, precum şi, după caz, între data transmiterii anunţului de participare spre publicare în Jurnalul Oficial al Uniunii Europene, şi data-limită de depunere a solicitărilor de participare trebuie să fie de cel puţin:

a) 20 de zile, în cazul achiziţiilor publice în care valoarea contractului care urmează să fie atribuit, estimată conform prevederilor art.3, este mai mică decît pragurile prevăzute la art.2 alin.(3);

b) 30 de zile, în cazul achiziţiilor publice în care valoarea contractului care urmează să fie atribuit, estimată conform prevederilor art.3, este egală sau mai mare decît pragurile prevăzute la art.2 alin.(3).

(6) Parteneriatul pentru inovare se desfăşoară în trei etape:

a) etapa depunerii solicitărilor de participare şi a selectării candidaţilor, prin aplicarea criteriilor de calificare şi selecţie;

b) etapa depunerii ofertelor iniţiale de către candidaţii selectaţi în cadrul primei etape şi a evaluării conformităţii acestora cu cerinţele stabilite de autoritatea contractantă;

c) etapa negocierilor în vederea îmbunătăţirii ofertelor iniţiale, a depunerii ofertelor finale şi a evaluării acestora, prin aplicarea criteriului de atribuire şi a factorilor de evaluare.

(7) La etapa depunerii solicitărilor de participare şi a selectării candidaţilor, autoritatea contractantă are dreptul de a limita numărul de candidaţi care îndeplinesc criteriile de calificare şi selecţie şi care vor fi invitaţi să depună oferte iniţiale, cu condiţia să fie asigurat un anumit număr minim de candidaţi.

(8) Autoritatea contractantă are obligaţia de a indica în anunţul de participare criteriile de selecţie şi regulile obiective şi nediscriminatorii pe care intenţionează să le aplice pentru selecţia candidaţilor, numărul minim de candidaţi pe care intenţionează să-i invite în etapa a doua a procedurii şi, după caz, numărul maxim.

(9) Numărul minim de candidaţi indicat în anunţul de participare conform dispoziţiilor alin. (8) trebuie să fie suficient pentru a asigura o concurenţă reală şi, în orice situaţie, nu poate fi mai mic de 3.

(10) Atunci cînd selectează candidaţii, autoritatea contractantă are obligaţia de a aplica numai criteriile de calificare şi selecţie prevăzute în anunţul de participare.

(11) În urma finalizării etapei depunerii solicitărilor de participare şi a selectării candidaţilor, autoritatea contractantă transmite simultan tuturor candidaţilor selectaţi o invitaţie de participare la etapa a doua.

(12) Autoritatea contractantă are obligaţia de a invita în etapa a doua cel puţin un număr de candidaţi egal cu numărul minim de candidaţi indicat în anunţul de participare conform dispoziţiilor alin. (9).

(13) În cazul în care numărul de candidaţi care îndeplinesc criteriile de calificare şi selecţie este mai mic decît numărul minim indicat în anunţul de participare conform dispoziţiilor alin. (9), autoritatea contractantă are dreptul de a opta între a continua procedura de atribuire numai cu acel candidat/acei candidaţi care îndeplineşte/îndeplinesc cerinţele solicitate sau a anula procedura, în condiţiile prevăzute la art. 67.

(14) În urma finalizării etapei depunerii ofertelor iniţiale, autoritatea contractantă transmite simultan tuturor candidaţilor o invitaţie de participare la etapa a treia a procedurii de atribuire.

(15) Numai candidaţii selectaţi de autoritatea contractantă în urma finalizării etapei depunerii solicitărilor de participare şi a selectării candidaţilor pot prezenta proiecte de cercetare şi inovare care să răspundă necesităţilor identificate de autoritatea contractantă.

(16) În documentaţia de atribuire autoritatea contractantă descrie necesităţile cu privire la bunul, serviciul sau lucrările inovatoare care nu pot fi satisfăcute prin achiziţia bunurilor, serviciilor sau lucrărilor disponibile pe piaţă la acel moment.

(17) În cadrul descrierii elementelor prevăzute la alin. (16) autoritatea contractantă stabileşte care sunt cerinţele minime în legătură cu acestea pe care ofertele trebuie să le îndeplinească.

(18) Cerinţele minime stabilite de autoritatea contractantă potrivit alin. (17), criteriul de atribuire şi factorii de evaluare nu pot face obiect al negocierilor.

(19) Informaţiile furnizate prin documentația de atribuire trebuie să fie suficient de precise pentru a permite operatorilor economici să determine natura şi obiectul soluţiei solicitate şi, pe baza acestora, să decidă transmiterea unei solicitări de participare sau neparticiparea la procedura de atribuire.

(20) În cadrul documentaţiei de atribuire, autoritatea contractantă defineşte regulile aplicabile drepturilor de proprietate intelectuală.

(21) Autoritatea contractantă poate decide să implementeze parteneriatul pentru inovare cu un singur partener sau cu mai mulţi parteneri care desfăşoară activităţi de cercetare şi dezvoltare separate.

(22) În cazul parteneriatului pentru inovare încheiat cu mai mulţi parteneri, autoritatea contractantă are obligaţia de a nu dezvălui celorlalţi parteneri soluţiile propuse sau alte informaţii confidenţiale comunicate de un partener în cadrul parteneriatului, fără acordul acestuia.

(23) Acordul prevăzut la alin. (22) nu poate fi exprimat cu caracter general, ci este exprimat cu privire la fiecare intenţie de comunicare a anumitor informaţii specifice.

(24) Criteriile de atribuire utilizate în cazul parteneriatului pentru inovare sunt cel mai bun raport calitate-preţ sau cel mai bun raport calitate-cost.

(25) Parteneriatul pentru inovare se desfăşoară în faze succesive, urmînd succesiunea stadiilor din procesul de cercetare şi de inovare, care poate include fabricarea bunurilor, prestarea serviciilor sau finalizarea lucrărilor.

(26) În cadrul parteneriatului pentru inovare se stabilesc obiective intermediare care trebuie realizate de către parteneri, precum şi plata preţului în tranşe corespunzătoare.

(27) Pe baza obiectivelor stabilite potrivit alin. (26), autoritatea contractantă poate decide după fiecare fază să înceteze parteneriatul pentru inovare sau, în cazul unui parteneriat pentru inovare încheiat cu mai mulţi parteneri, să reducă numărul de parteneri prin încetarea anumitor contracte individuale, cu condiţia ca autoritatea contractantă să fi menţionat în documentaţia de atribuire aceste posibilităţi, precum şi condiţiile aplicării acestora.

(28) În legătură cu calificarea şi selecţia candidaţilor, autoritatea contractantă stabileşte în special criterii legate de capacitatea candidaţilor în domeniul cercetării şi dezvoltării, elaborării de soluţii inovatoare şi implementării acestora.

(29) Autoritatea contractantă se asigură că structura parteneriatului şi, în special, durata şi valoarea diferitelor faze ale acestuia reflectă gradul de inovaţie al soluţiei propuse şi succesiunea activităţilor de cercetare şi inovare necesare pentru dezvoltarea unei soluţii inovatoare care nu este disponibilă pe piaţă.

(30) Valoarea estimată a bunurilor, serviciilor sau lucrărilor nu trebuie să fie disproporţionată în raport cu investiţiile necesare pentru dezvoltarea acestora.

(31) Autoritatea contractantă negociază cu ofertanţii ofertele iniţiale şi toate ofertele ulterioare depuse de aceştia, cu excepţia ofertelor finale, în vederea îmbunătăţirii conţinutului acestora.

(32) Pe durata negocierilor, autoritatea contractantă are obligaţia de a asigura respectarea principiului tratamentului egal faţă de toţi ofertanţii şi de a nu furniza informaţii într-o manieră discriminatorie, care ar putea crea unuia/unora dintre ofertanţi un avantaj în raport cu ceilalţi.

(33) Autoritatea contractantă informează în scris toţi ofertanţii ale căror oferte nu au fost eliminate din competiţie potrivit alin. (37) şi (38) în legătură cu orice modificări ale specificaţiilor tehnice sau ale altor documente ale achiziţiei, cu excepţia prevederilor referitoare la cerinţele minime stabilite de autoritatea contractantă potrivit alin. (17), care nu pot fi modificate.

(34) În urma modificărilor prevăzute la alin. (33), autoritatea contractantă acordă o perioadă suficientă ofertanţilor pentru modificarea ofertelor şi retransmiterea ofertelor modificate, dacă este cazul.

(35) Autoritatea contractantă are obligaţia de a nu dezvălui celorlalţi participanţi informaţii confidenţiale comunicate de un ofertant sau candidat care participă la negocieri, fără acordul scris al acestuia.

(36) Acordul prevăzut la alin. (35) nu poate fi exprimat cu caracter general, ci este exprimat cu privire la fiecare intenţie de comunicare a anumitor informaţii specifice.

(37) Autoritatea contractantă are dreptul de a desfăşura negocierile în runde succesive, cu scopul de a reduce numărul de oferte care urmează să fie negociate.

(38) Reducerea numărului de oferte potrivit dispoziţiilor alin. (37) se realizează numai pe baza factorilor de evaluare stabiliţi prin anunţul de participare sau alt document al achiziţiei.

(39) Aplicarea opţiunii prevăzute la alin. (37) trebuie indicată de autoritatea contractantă în cadrul anunţului de participare sau al altui document al achiziţiei.

(40) Autorităţile contractante pot recurge la aplicarea parteneriatul pentru inovare pentru atribuirea contractului de achiziţii publice în condiţiile prezentei legi şi conform modului stabilit în regulamentul aprobat de Guvern.”.

1. La articolul 58, alineatul (14) va avea următorul cuprins:

 „(14) În cazul în care numărul de candidaţi care îndeplinesc criteriile de calificare şi selecţie este mai mic decît numărul minim indicat în anunţul de participare conform dispoziţiilor alin. (13), autoritatea contractantă are dreptul de a opta între a continua procedura de atribuire numai cu acel candidat/acei candidaţi care îndeplineşte/îndeplinesc cerinţele solicitate sau a anula procedura, în condiţiile prevăzute la art. 67.”.

1. Articolul 59 va avea următorul cuprins:

„**Articolul 59.** Sistemul dinamic de achiziţie

(1) Autoritatea contractantă are dreptul de a utiliza un sistem dinamic de achiziţii pentru achiziţii de uz curent, ale căror caracteristici general disponibile pe piaţă satisfac necesităţile autorităţii contractante.

(2) Sistemul dinamic de achiziţii este organizat şi funcţionează în integralitate ca un proces electronic şi este deschis, pe întreaga sa perioadă de valabilitate, oricărui operator economic care îndeplineşte criteriile de calificare şi selecţie.

(3) Sistemul dinamic de achiziţii poate fi împărţit pe categorii de bunuri, lucrări sau servicii care sunt definite în mod obiectiv, pe baza caracteristicilor achiziţiilor care urmează a fi realizate în cadrul categoriei în cauză, caracteristici care pot include referinţe la dimensiunea maximă admisibilă a contractelor subsecvente specifice sau la o anumită zonă geografică în care contractele subsecvente specifice vor fi executate

(4) Pentru efectuarea unei achiziţii în cadrul unui sistem dinamic de achiziţii, autoritatea contractantă aplică regulile licitaţiei restrînse, precum şi regulile specifice prevăzute în cuprinsul prezentului articol.

(5) Toţi candidaţii care îndeplinesc criteriile de calificare şi selecţie sunt admişi în sistem, autoritatea contractantă neavînd dreptul de a limita numărul de candidaţi care vor fi admişi în cadrul sistemului.

(6) În cazul în care autoritatea contractantă a împărţit sistemul pe categorii de bunuri, lucrări sau servicii în conformitate cu dispoziţiile alin. (3), autoritatea contractantă specifică criteriile de calificare şi selecţie aplicabile pentru fiecare categorie.

(7) Autoritatea contractantă are obligaţia de a respecta următoarele termene:

a) perioada minimă pentru depunerea solicitărilor de participare este de 30 de zile de la data transmiterii spre publicare a anunţului de participare;

b) perioada minimă pentru depunerea ofertelor este de 10 zile de la data transmiterii invitaţiei de depunere a ofertelor.

(8) Din momentul transmiterii invitaţiei de participare la etapa a doua a procedurii pentru prima achiziţie specifică în cadrul unui sistem dinamic de achiziţii nu se mai aplică alte termene pentru depunerea solicitărilor de participare.

(9) Toate comunicările în cadrul unui sistem dinamic de achiziţii se realizează exclusiv prin mijloace electronice, în conformitate cu prevederile prezentei legi.

(10) La atribuirea contractelor în cadrul unui sistem dinamic de achiziţii, autoritatea contractantă are următoarele obligaţii:

a) de a publica un anunţ de participare în care se precizează în mod clar faptul că pentru atribuirea contractului/contractelor de achiziţie publică se utilizează un sistem dinamic de achiziţii;

b) de a indica în documentația de atribuire cel puţin natura şi cantitatea estimată a achiziţiilor avute în vedere, precum şi toate informaţiile necesare privind sistemul dinamic de achiziţii, inclusiv cu privire la modul de funcţionare a acestuia, echipamentele electronice utilizate şi modalităţile şi specificaţiile tehnice de conectare;

c) de a indica orice împărţire pe categorii de bunuri, lucrări sau servicii şi caracteristicile care le definesc;

d) de a permite, pe toată perioada de valabilitate a sistemului dinamic de achiziţii, începînd cu momentul publicării anunţului de participare şi pînă la închiderea sistemului, accesul nerestricţionat, direct şi complet la conţinutul documentelor achiziţiei.

(11) După lansarea sistemului dinamic de achiziţii şi pe întreaga perioadă de valabilitate a acestuia, autoritatea contractantă are obligaţia de a permite oricărui operator economic interesat să depună o solicitare de participare cu scopul de a fi admis în sistem.

(12) După primirea unei solicitări de participare, autoritatea contractantă evaluează îndeplinirea de către candidat a criteriilor de calificare şi selecţie stabilite.

(13) Autoritatea contractantă are obligaţia de a finaliza evaluarea prevăzută la alin. (12) în termen de 10 zile lucrătoare de la data primirii solicitării de participare.

(14) Termenul prevăzut la alin. (13) poate fi prelungit pînă la 15 zile lucrătoare în situaţii specifice, în cazul în care este justificat în special prin necesitatea de a examina documente suplimentare sau de a verifica în alt mod îndeplinirea criteriilor de calificare şi selecţie.

(15) Prin excepţie de la dispoziţiile alin. (13) şi (14), atît timp cît nu a fost transmis spre publicare anunţul de participare pentru prima achiziţie specifică în cadrul sistemului dinamic de achiziţii, autoritatea contractantă poate prelungi perioada de evaluare, cu condiţia ca nicio invitaţie de participare la etapa a doua a procedurii să nu fie transmisă în perioada de evaluare astfel prelungită.

(16) Autoritatea contractantă indică în documentația de atribuire durata prelungirii pe care intenţionează să o aplice.

(17) Autoritatea contractantă informează operatorii economici cu privire la admiterea în sistemul dinamic de achiziţii sau, după caz, respingerea solicitării de participare imediat după finalizarea evaluării prevăzute la alin. (12), în conformitate cu prevederile art.30.

(18) Autoritatea contractantă transmite cîte o invitaţie de participare tuturor participanţilor admişi în cadrul sistemului dinamic de achiziţii, în vederea depunerii de oferte pentru fiecare achiziţie specifică în cadrul sistemului.

(19) În cazul în care sistemul dinamic de achiziţii a fost împărţit pe categorii de lucrări, bunuri sau servicii, autoritatea contractantă transmite, cîte o invitaţie de participare tuturor participanţilor care au fost admişi în cadrul sistemului dinamic de achiziţii în categoria corespunzătoare achiziţiei specifice în cauză, în vederea depunerii de oferte pentru fiecare achiziţie specifică în cadrul categoriei respective.

(20) Autoritatea contractantă atribuie contractul de achiziţie publică ofertantului care prezintă oferta cea mai avantajoasă, desemnată prin aplicarea criteriului de atribuire şi a factorilor de evaluare stabiliţi prin anunţul de participare publicat cu ocazia lansării sistemului dinamic de achiziţii.

(21) Dacă este cazul, criteriul de atribuire şi factorii de evaluare prevăzuţi la alin. (20) pot fi detaliaţi în cadrul invitaţiei de participare prevăzute la alin. (18) și (19).

(22) Autoritatea contractantă are dreptul, în orice moment pe parcursul perioadei de valabilitate a sistemului dinamic de achiziţii, de a solicita participanţilor admişi să depună o declaraţie pe propria răspundere reînnoită şi actualizată, în termen de 5 zile lucrătoare de la data transmiterii solicitării.

(23) Autoritatea contractantă indică perioada de valabilitate a sistemului dinamic de achiziţii în anunţul de participare.

(24) Autorităţile contractante pot recurge la aplicarea sistemului dinamic de achiziţie pentru atribuirea contractului de achiziţii publice în condiţiile prezentei legi şi conform modului stabilit în regulamentul aprobat de Guvern.”.

1. Legea se completează cu articolul 601 cu următorul conținut:

„**Articolul 601** Catalogul electronic

(1) În cazul în care dispoziţiile legale impun utilizarea mijloacelor electronice de comunicare, autoritatea contractantă poate solicita ca ofertele să fie prezentate sub formă de catalog electronic sau să includă un catalog electronic.

(2) Ministerul Finanțelor aprobă categoriile de achiziţii cu privire la care autoritatea contractantă are obligaţia de a utiliza cataloagele electronice.

(3) Ofertele prezentate sub formă de cataloage electronice pot fi însoţite de alte documente care le completează.

(4) Cataloagele electronice sunt elaborate de către candidaţi/ofertanţi în vederea participării la o anumită procedură de atribuire, în conformitate cu specificaţiile tehnice şi formatul stabilite de autoritatea contractantă.

(5) Cataloagele electronice respectă cerinţele aplicabile instrumentelor de comunicare electronice, precum şi orice cerinţe suplimentare stabilite de autoritatea contractantă, în conformitate cu prevederile prezentei legi.

(6) Atunci cînd acceptă sau solicită prezentarea ofertelor sub formă de cataloage electronice, autoritatea contractantă:

a) precizează acest lucru în anunţul de participare;

b) indică în documentația de atribuire toate informaţiile necesare referitoare la formatul, echipamentele electronice utilizate şi aranjamentele şi specificaţiile tehnice de conectare pentru catalog.

(7) În cazul în care a fost încheiat un acord-cadru cu mai mulţi operatori economici pe bază de oferte prezentate sub formă de cataloage electronice, autoritatea contractantă poate prevedea că reluarea competiţiei pentru atribuirea contractelor subsecvente se realizează pe baza cataloagelor actualizate.

(8) În cazul prevăzut la alin. (7), autoritatea contractantă utilizează una dintre următoarele metode:

a) invită ofertanţii să transmită din nou cataloagele electronice, adaptate la cerinţele contractului în cauză;

b) informează ofertanţii că intenţionează să colecteze din cataloagele electronice care au fost deja transmise informaţiile necesare pentru a constitui oferte adaptate la cerinţele contractului în cauză, cu condiţia ca utilizarea acestei metode să fi fost anunţată în documentația de atribuire care au stat la baza încheierii acordului-cadru.

(9) În cazul în care autoritatea contractantă reia competiţia pentru atribuirea contractelor subsecvente în executarea acordului-cadru în conformitate cu dispoziţiile alin. (8) lit. b), aceasta notifică ofertanţii cu privire la data şi ora la care intenţionează să colecteze informaţiile necesare pentru a constitui oferte adaptate la cerinţele contractului în cauză şi le dă ofertanţilor posibilitatea de a refuza această colectare de informaţii.

(10) Autoritatea contractantă trebuie să prevadă o perioadă corespunzătoare de timp între notificarea prevăzută la alin. (9) şi colectarea efectivă a informaţiilor.

(11) Înainte de atribuirea contractului, autoritatea contractantă prezintă informaţiile colectate în conformitate cu dispoziţiile alin. (9) ofertantului în cauză, pentru a-i da acestuia posibilitatea de a contesta sau confirma că oferta astfel constituită nu conţine erori semnificative.

(12) Autoritatea contractantă poate atribui contracte de achiziţie publică pe baza unui sistem dinamic de achiziţii, solicitînd prezentarea ofertelor pentru un contract specific sub forma unui catalog electronic.

(13) Autoritatea contractantă poate, de asemenea, să atribuie contracte de achiziţie publică pe baza unui sistem dinamic de achiziţii, în conformitate cu dispoziţiile alin. (8) lit. b) şi alin. (9) - (11), cu condiţia ca solicitarea de participare la sistemul dinamic de achiziţii să fie însoţită de un catalog electronic conform cu specificaţiile tehnice şi formatul stabilite de către autoritatea contractantă.

(14) Catalogul electronic prevăzut la alin. (13) este completat ulterior de către candidaţi, cînd aceştia sunt informaţi cu privire la intenţia autorităţii contractante de a constitui oferte pe baza procedurii prevăzute la alin. (8) lit. b).”.

1. La articolul 61:

aliniatele (4) și (5) vor avea următorul cuprins:

„(4) Avizul privind prelungirea termenului de depunere a ofertelor va fi adus la cunoștință prin intermediul la aceleași mijloace de informare care au fost utilizate la solicitarea depunerii ofertelor.

 (5) Prezentarea ofertei presupune depunerea DUAE, ofertei tehnice, ofertei financiare și garanției de bună execuție a contractului, în conformitate cu cerințele stipulate în documentația de atribuire.”;

la alineatul (6), cuvintele „scrisă, semnată şi, după caz, ştampilată” se exclud;

se completează cu alineatele (61) și (62) cu următorul cuprins:

„(61) La depunerea ofertelor, operatorul economic va achita o taxă.

(62) Modul de achitare a taxei menționate la alin.(61), precum și cuantumul acesteia va fi stabilit de Guvern.”;

la alineatul (7), cuvintele „deschide şi se restituie operatorului economic care a prezentat-o” se substituie cu cuvîntul „acceptă”.

1. Articolul 62, alineatul (3) va avea următorul cuprins:

„(3) Denumirea şi datele de contact ale fiecărui ofertant a cărui ofertă se deschide, documentele de calificare şi costul ofertei vor fi făcute publice la deschidere.”.

1. La articolul 66, la alineatul (4), la literele b) și d) cuvîntul „produselor”, în toate cazurile, se substituie cu cuvîntul „bunurilor”.
2. La Articolul 67:

la alineatul (1), litera a) va avea următorul cuprins:

„a) nu a fost posibilă asigurarea unui nivel satisfăcător al concurenţei şi numărul de ofertanţi/candidaţi calificați este mai mic decît numărul minim prevăzut pentru fiecare procedură, iar autoritatea nu a optat, conform prevederilor specifice, pentru continuarea procedurii de atribuire;”;

la alineatul (3) cuvintele „sau a Agenţiei Achiziţii Publice” se exclud

1. Articolul 71 va avea următorul cuprins:

„**Articolul 71.** Subcontractarea

(1) În documentația de atribuire, autoritatea contractantă poate solicita ofertantului să indice în oferta sa partea din contract pe care intenționează să o subcontracteze unor terți, precum și subcontractanții propuși.

(2) În cazul contractelor de achiziții de lucrări și în ceea ce privește serviciile care urmează să fie prestate la o instalație aflată sub directa supraveghere a autorității contractante, după atribuirea contractului și cel mai tîrziu în momentul începerii executării acestuia, autoritatea contractantă solicită ofertantului să îi indice numele, datele de contact și reprezentanții legali ai subcontractanților săi implicați în lucrările sau serviciile respective, în măsura în care aceste informații sunt cunoscute la momentul respectiv.

(3) Autoritatea contractantă solicită ofertantului să îi notifice orice modificări ale acestor informații pe durata contractului, precum și informațiile obligatorii privind eventualii noi subcontractanți implicați ulterior în lucrările sau serviciile respective, iar ofertantul este obligat să furnizeze informațiile solicitate.

(4) Autoritățile contractante pot extinde aplicarea obligațiilor prevăzute la alin 2, de exemplu, la:

(a) contractele de achiziții de bunuri, la contractele de achiziții de servicii altele decît cele referitoare la serviciile care urmează să fie prestate la instalațiile aflate sub directa supraveghere a autorității contractante sau la furnizorii implicați în contracte de achiziții de lucrări sau de servicii;

(b) subcontractanții subcontractanților ofertantului sau la alte niveluri inferioare ale lanțului de subcontractare.

(5) Autoritatea contractantă poate să verifice dacă există motive de excludere a subcontractanților în temeiul articolului 18. În astfel de cazuri, autoritatea contractantă solicită ca ofertantul să înlocuiască un subcontractant în legătură cu care a rezultat, în urma verificării, că există motive obligatorii de excludere.

(6) Acolo unde este necesar în scopul aplicării alineatului (5) de la prezentul articol, informațiile solicitate sunt însoțite de declarațiile pe propria răspundere ale subcontractanților.

(7) Autoritatea contractantă poate solicita subcontractanții prezentați după atribuirea contractului să furnizeze certificatele și alte documente justificative în locul declarației pe propria răspundere.

(8) Autoritatea contractantă poate efectuează plăţi directe subcontractanților pentru partea/părțile din contractual de achiziţii publice îndeplinite de către aceștia, pentru bunurile furnizate, serviciile prestate sau lucrările efectuate ofertantului potrivit contractului dintre ofertant şi subcontractant, atunci cînd natura contractului permite acest lucru.

(9) În sensul alin. (8), subcontractorii îşi vor exprima la momentul încheierii contractului de achiziţie publică sau la momentul introducerii acestora în contractul de achiziţie publică, după caz, opţiunea de a fi plătiţi direct de către autoritatea contractantă.

(10) Autoritatea contractantă efectuează plăţile directe către subcontractanţii agreaţi doar atunci cînd prestaţia acestora este confirmată prin documente agreate de toate cele 3 părţi, respectiv autoritate contractantă, ofertant şi subcontractant sau de autoritatea contractantă şi subcontractant atunci cînd, în mod nejustificat, ofertantul blochează confirmarea executării obligaţiilor asumate de subcontractant.

(11) Atunci cînd un subcontractant îşi exprimă opţiunea de a fi plătit direct, autoritatea contractantă are obligaţia de a stabili în cadrul contractului de achiziţie publică clauze contractuale obligatorii ce prevăd transferul de drept al obligaţiilor de plată către subcontractant/subcontractanţi pentru partea/părţile din contract aferentă/aferente acestuia/acestora, în momentul în care a fost confirmată îndeplinirea obligaţiilor asumate prin contractul de subcontractare, în conformitate cu prevederile alin. (10).

(12) Autoritatea contractantă are obligaţia de a solicita, la încheierea contractului de achiziţie publică sau atunci cînd se introduc noi subcontractanţi, prezentarea contractelor încheiate între ofertant şi subcontractant/subcontractanţi nominalizaţi în ofertă sau declaraţi ulterior, astfel încît activităţile ce revin acestora, precum şi sumele aferente prestaţiilor, să fie cuprinse în contractul de achiziţie publică.

(13) Contractele prezentate conform prevederilor alin. (5) trebuie să fie în concordanţă cu oferta şi se vor constitui în anexe la contractul de achiziţie publică.

(14) Dispoziţiile prevăzute la alin. (8) - (13) nu diminuează răspunderea ofertantului în ceea ce priveşte modul de îndeplinire a viitorului contract de achiziţie publică.”.

1. La articolul 72:

la alineatul (1), textul „Excepţie constituie achiziţia de bunuri şi servicii sezoniere, care impune încheierea unor contracte separate pe diferite perioade de timp.” se exclude;

la alineatul (3), se completează la final cu cuvintele „cu excepţia cazurilor prevăzute de prezenta lege.”;

se completează cu aliniatele (7) – (17), cu următorul cuprins:

„(7) Contractele de achiziţie publică/Acordurile-cadru pot fi modificate, fără organizarea unei noi proceduri de atribuire, în următoarele situaţii:

a) atunci când sunt îndeplinite în mod cumulativ următoarele condiţii:

- devine necesară achiziţionarea de la contractantul iniţial a unor bunuri, servicii sau lucrări suplimentare care nu au fost incluse în contractul iniţial, dar care au devenit strict necesare în vederea îndeplinirii acestuia;

- schimbarea contractantului este imposibilă;

- orice majorare a preţului contractului reprezentând valoarea bunuri/serviciilor/lucrărilor suplimentare nu va depăşi 15% din valoarea contractului iniţial;

b) atunci când sunt îndeplinite în mod cumulativ următoarele condiţii:

- modificarea a devenit necesară în urma unor circumstanţe pe care o autoritate contractantă care acţionează cu diligenţă nu ar fi putut să le prevadă;

- modificarea nu afectează caracterul general al contractului;

- creşterea preţului nu depăşeşte 15% din valoarea contractului de achiziţie publică/acordului-cadru iniţial;

c) atunci când contractantul cu care autoritatea contractantă a încheiat iniţial contractul de achiziţie publică/acordul-cadru este înlocuit de un nou contractant, în una dintre următoarele situaţii:

- drepturile şi obligaţiile contractantului iniţial rezultate din contractul de achiziţie publică/acordul-cadru sunt preluate, ca urmare a unei succesiuni universale sau cu titlu universal în cadrul unui proces de reorganizare, inclusiv prin fuziune sau divizare, de către un alt operator economic care îndeplineşte criteriile de calificare şi selecţie stabilite iniţial, cu condiţia ca această modificare să nu presupună alte modificări substanţiale ale contractului de achiziţie publică/acordului-cadru şi să nu se realizeze cu scopul de a eluda aplicarea procedurilor de atribuire prevăzute de prezenta lege;

- la încetarea anticipată a contractului de achiziţie publică/acordului-cadru, contractantul principal cesionează autorităţii contractante contractele încheiate cu subcontractanţii acestuia, ca urmare a unei clauze de revizuire clare, precise şi fără echivoc sau a unei opţiuni stabilite de autoritatea contractantă în documentația de atribuire.

d) atunci când modificările, indiferent de valoarea lor, nu sunt substanţiale;

(8) În sensul dispoziţiilor alin. (7) lit. a), schimbarea contractantului este imposibilă atunci când sunt îndeplinite în mod cumulativ următoarele condiţii:

a) schimbarea contractantului nu poate fi realizată din motive economice sau tehnice, precum cerinţe privind interschimbabilitatea sau interoperabilitatea cu echipamentele, serviciile sau instalaţiile existente achiziţionate în cadrul procedurii de achiziţie iniţiale;

b) schimbarea contractantului ar cauza autorităţii contractante dificultăţi semnificative sau creşterea semnificativă a costurilor.

(9) În cazul în care se efectuează majorarea preţului contractului prin mai multe modificări succesive conform alin. (7) lit. a) şi b), valoarea cumulată a modificărilor contractului nu va depăşi cu mai mult de 15% valoarea contractului iniţial.

(10) Autoritatea contractantă nu are dreptul de a efectua modificări succesive ale contractului de achiziţie publică/acordului-cadru conform alin. (7) lit. a) şi b) în scopul eludării aplicării procedurilor de atribuire prevăzute de prezenta lege.

(11) Autorităţile contractante care modifică un contract de achiziţie publică/acord-cadru în cazurile prevăzute la alin. (7) lit. a) şi b) au obligaţia de a publica un anunţ în Buletinul achizițiilor publice / SIA “RSAP” și, după caz, în Jurnalul Oficial al Uniunii Europene, conform anexei nr.3 lit.F la prezenta lege.

(12) O modificare a unui contract de achiziţie publică/acord-cadru pe perioada de valabilitate este considerată modificare substanţială în sensul alin. (7) lit. d) atunci când este îndeplinită cel puţin una dintre următoarele condiţii:

a) modificarea introduce condiţii care, dacă ar fi fost incluse în procedura de atribuire iniţială, ar fi permis selecţia altor candidaţi decât cei selectaţi iniţial sau acceptarea unei alte oferte decât cea acceptată iniţial sau ar fi atras şi alţi participanţi la procedura de atribuire;

b) modificarea schimbă echilibrul economic al contractului de achiziţie publică/acordului-cadru în favoarea contractantului într-un mod care nu a fost prevăzut în contractul de achiziţie publică/acordul-cadru iniţial;

c) modificarea extinde în mod considerabil obiectul contractului de achiziţie publică/acordului-cadru;

d) un nou contractant înlocuieşte contractantul iniţial, în alte cazuri decât cele prevăzute la alin. (11).

(13) Modificarea contractului de achiziţie publică/acordului-cadru în condiţiile prevăzute la alin. (12) nu poate aduce atingere naturii generale a contractului de achiziţie publică sau a acordului-cadru.

(14) În situaţia prevăzută la alin. (13), în cazul în care se efectuează mai multe modificări succesive, valoarea modificărilor se va determina pe baza valorii nete cumulate a modificărilor succesive.

(15) Pentru calcularea preţului menţionat la alin. (7) lit. a) și lit. b) se va utiliza preţul actualizat al contractului de achiziţie publică/acordului-cadru, care constituie valoarea de referinţă atunci când contractul de achiziţie publică include o clauză de indexare.

(16) În sensul prezentului articol, prin natură generală a contractului se înţelege obiectivele principale urmărite de autoritatea contractantă la realizarea achiziţiei iniţiale, obiectul principal al contractului şi drepturile şi obligaţiile principale ale contractului, inclusiv principalele cerinţe de calitate şi performanţă.

(17) Orice modificare a unui contract de achiziţie publică ori acord-cadru în cursul perioadei sale de valabilitate altfel decât în cazurile şi condiţiile prevăzute de prezentul aricol se realizează prin organizarea unei noi proceduri de atribuire, în conformitate cu dispoziţiile prezentei legi.

1. Legea se completează cu articolul 721 cu următorul conținut:

 **„Articolul 721.** Cazuri specifice de încetare a contractului de achiziţie publică

(1) Fără a aduce atingere dispoziţiilor cadrului legal privind încetarea contractelor sau prevederilor prezentei legi referitoare la nulitatea contractului de achiziţie publică, autoritatea contractantă are dreptul de a rezilia unilateral un contract de achiziţie publică în perioada de valabilitate a acestuia în una dintre următoarele situaţii:

a) contractantul se afla, la momentul atribuirii contractului, în una dintre situaţiile care ar fi determinat excluderea sa din procedura de atribuire potrivit art. 18;

b) contractul a făcut obiectul unei modificări substanțiale, care necesita o nouă procedură de achiziții publice în conformitate cu articolul 72;

c) contractul nu ar fi trebuit să fie atribuit contractantului respectiv, având în vedere o încălcare gravă a obligaţiilor care rezultă din prezenta lege și/sau tratatele internaţionale la care Republica Moldova este parte, care a fost constatată printr-o decizie a unei instanțe judecătorești naționale și internaționale, după caz.

(2) Autoritatea contractantă introduce dreptul de reziliere unilaterală prevăzut la alin. (1) în condiţiile contractuale cuprinse în documentaţia de atribuire.”.

1. La articolul 74:

la alineatul (1), după cuvintele „autoritatea contractantă” se introduc cuvintele „/furnizorul de servicii de achiziții”;

alineatul (2) va avea următorul cuprins:

„(2) Persoana fizică sau juridică care a oferit opinii, sugestii sau recomandări autorităţii contractante la etapa consultării pieții sau a participat la întocmirea documentaţiei de atribuire, inclusiv ca parte a unor servicii de consultanţă are dreptul, în calitate de operator economic, de a fi candidat/ofertant, ofertant asociat sau subcontractant, dar numai în cazul în care implicarea sa în elaborarea documentaţiei de atribuire nu este de natură să distorsioneze concurenţa. În asemenea caz autoritatea contractantă va comunica celorlalți candidați/ofertanți informațiile relevante care au fost transmise în contextul participării persoanei fizice sau juridice la pregătirea documentaţiei de atribuire sau care decurg din această participare și va stabili termene adecvate pentru primirea ofertelor.”

se completează cu alineatul (21) cu următorul cuprins:

„(21) Autoritatea contractantă are dreptul să exclude persoana/persoanele în cauză dacă nu există niciun alt mijloc pentru a asigura respectarea principiului egalității de tratament iar acesta din urmă nu a reuțit să demonstreze că implicarea sa în pregătirea procedurii de achiziție nu poate denatura concurența.”

la alineatul (4), după cuvintele „Membrul grupului de lucru” se introduc cuvintele „al autorităţii contractante/furnizorul de servicii de achiziții”;

la alineatul (5), după cuvintele „membrii grupului de lucru” se introduc cuvintele „al autorităţii contractante/furnizorul de servicii de achiziții”;

alineatul (6) se abrogă

1. La articolul 80, alineatul (1) se abrogă.
2. La articolul 82,

la alineatul (10), la litera a), după cuvintele „Buletinul achiziţiilor publice” se introduc cuvintele „/ SIA “RSAP” ”, iar la litera e), cuvîntul „produs” se substituie cu cuvîntul „bun”;

la alineatul (11) cuvintele „Agenţia Achiziţii Publice şi alte autorităţi” se substituie cu cuvîntul „autoritățile”

1. Articolul 83 se completează cu alineatul (21) și (22) cu următorul cuprins:

„(21) Dispozițiile prevăzute la art. 27 alin.(1), art.28 alin.(1) și alin.(5), art.29 alin.(1), art.34 alin.(3) și alin.(4), art.37 alin.(21), art.39 alin.(2), art.45 alin.(3) și alin.(4), art.49 alin.(3) și alin.(4), art.52 alin.(5) și alin.(7), art.53 alin.(6), art.55 alin.(5), art.56 alin.(5) și alin.(21), art.571 alin.(5), art.72 alin.(11), art.78 alin.(9), art.82 alin.(8) și alin.(10) nu se vor aplica în partea ce ține de SIA “RSAP” pînă la punerea în aplicare a acestuia, moment în care se va exclude utilizarea Buletinului achizițiilor publice.

(22) La punerea în aplicare a SIA “RSAP”, se abrogă art.9, lit.d) și h) și intră în vigoare art.61, alin. (61) și (62).”.

1. Anexa nr.1 se abrogă.
2. Anexa nr.11 va avea următorul conținut:

|  |
| --- |
| „Anexa nr.11  |
| **NACE1)** | **COD CPV** |
| **SECŢIUNEA F** | **CONSTRUCŢIE** |
| **Divizi-unea** | **Grupa** | **Clasa** | **Descriere** | **Note** |
| 45 |  |  | Construcții | Această diviziune include:* construcția de clădiri și lucrări noi, restaurare și reparații curente
 | 45000000 |
|  | 45.1 |  | Pregătirea şantierelor |  | 45100000 |
|  |  | 45.11 | Demolări de clădiri; terasa- mente | Această clasă include:* demolarea clădirilor și a altor structuri;
* degajarea șantierelor;
* lucrări de terasament: excavarea, umplerea, nivelarea șantierelor de construcții, săpare de șanțuri, îndepărtarea rocilor, demolare prin explozie etc.;
* pregătirea șantierelor pentru exploatare miniera;
* îndepărtarea solului și alte lucrări de dezvoltare si pregătire a terenurilor și a șantierelor miniere.

Această clasă cuprinde, de asemenea:* drenarea șantierelor de construcții;
* drenarea terenurilor agricole si forestiere.
 | 45110000 |
|  |  | 45.12 | Lucrări de foraj și sondaj | Această clasă include:* sondaje experimentale, foraje de recunoaștere și carotaje pentru construcții, precum și pentru studii geofizice, geologice sau alte studii similare.

Această clasă nu cuprinde:* forarea puțurilor de extracție a țițeiului sau a gazelor naturale, a se vedea 11.20;
* forarea puțurilor de apa, a se vedea 45.25;
* săparea de puțuri, a se vedea 45.25;
* prospectarea zăcămintelor de țiței și de gaze naturale, precum și studiile geofizice, geologice și seismice, a se vedea 74.20.
 | 45120000 |
|  | 45.2 |  | Lucrări de construcții complete sau parțiale; lucrări de geniu civil |  | 45200000 |
|  |  | 45.21 | Lucrări generale de construcții de clădiri si lucrări de geniu civil | Această clasă include:* construcții de clădiri de toate tipurile și construcții civile;
* poduri, inclusiv cele destinate susținerii șoselelor suspendate, viaducte, tuneluri și pasaje subterane;
* conducte, linii de comunicații și linii electrice pentru transport pe distanțe mari;
* conducte, linii de comunicații și linii electrice pentru rețele urbane;
* lucrări conexe de amenajare urbana;
* asamblarea și montarea de construcții prefabricate pe șantiere.

Această clasă nu cuprinde:* servicii referitoare la extracția țițeiului și a gazelor naturale, a se vedea 11.20;
* construcția de lucrări complet prefabricate din elemente din alte materiale decât betonul fabricate de unitatea care executa lucrările, a se vedea diviziunile 20, 26 si 28;
* lucrări de construcții, altele decât cele de clădiri, pentru stadioane, piscine, săli de sport, terenuri de tenis, circuite de golf și alte instalații sportive, a se vedea 45.23;
* lucrări de instalații pentru construcții, a se vedea 45.3;
* lucrări de finisare, a se vedea 45.4;
* activități de arhitectura și de inginerie, a se vedea 74.20;
* gestionarea proiectelor de construcții, a se vedea 74.20.
 | 45210000 cu excepția: - 45213316 45220000 45231000 45232000 |
|  |  | 45.22 | Ridicarea de șarpante și acoperișuri | Această clasă include:* ridicarea de șarpante;
* montarea acoperișurilor;
* lucrări de impermeabilizare.
 | 45261000 |
|  |  | 45.23 | Construcții de autostrăzi, șosele, aerodromuri și complexe sportive | Această clasă include:* construcția de autostrăzi, de drumuri, de șosele, alte cai pentru vehicule și pietoni;
* construcția de căi ferate;
* construcția de piste de aterizare-decolare;
* lucrări de construcții, altele decât cele de clădiri, pentru stadioane, piscine, săli de sport, terenuri de tenis, circuite de golf și alte instalații sportive;
* marcarea cu vopsea a suprafețelor rutiere și a spațiilor de parcare.

Această clasă nu cuprinde:* terasamentele preliminare, a se vedea 45.11.
 |  45212212 siDA0345230000 cu excepția:* 45231000
* 45232000
* 45234115
 |
|  |  | 45.24 | Lucrări hidro- tehnice | Această clasă include construcția de:* căi navigabile, porturi, lucrări fluviale, porturi de agrement *(marinas),* ecluze etc.;
* baraje și diguri;
* dragare;
* lucrări subacvatice.
 | 45240000 |
|  |  | 45.25 | Alte lucrări de construcții care implica lucrări speciale | Această clasă include:* activitățile de construcții specializate care implica un aspect comun pentru mai multe tipuri de lucrări și care necesită competențe sau echipamente specializate;
* realizarea de fundații, inclusiv instalarea piloților;
* forarea și construcția de puțuri de apa, săparea de puțuri;
* montarea elementelor de structura metalica ce nu sunt fabricate de unitatea care execută lucrările;
* îndoirea structurilor metalice;
* lucrări de zidire cu cărămidă sau piatră;
* montarea și demontarea schelelor și a platformelor de lucru proprii sau închiriate;
* construcția de coșuri de fum și de cuptoare indus- triale.

Această clasă nu cuprinde:* închirierea de schele fără montare și demontare, a se vedea 71.32.
 | 4525000045262000 |
|  | 45.3 |  | Lucrări de instalaţii |  | 45300000 |
|  |  | 45.31 | Lucrări de instalații electrice | Această clasă include instalarea, în clădiri sau în alte proiecte de construcții, a următoarelor elemente:* cabluri și conexiuni electrice;
* sisteme de telecomunicații;
* instalații electrice de încălzire;
* antene pentru clădiri rezidențiale;
* sisteme de alarma împotriva incendiilor;
* sisteme de alarma antiefracție;
* ascensoare și scări rulante;
* paratrăsnete etc.
 | 45213316 45310000 cu excepția: - 45316000 |
|  |  | 45.32 | Lucrări de izolare | Această clasă include:* instalarea, în clădiri sau în alte proiecte de construcții, de izolații termice, acustice sau împotriva vibrațiilor.

Această clasă nu cuprinde:* lucrări de impermeabilizare, a se vedea 45.22.
 | 45320000 |
|  |  | 45.33 | Instalaţii | Această clasă include:* instalarea, în clădiri sau în alte proiecte de construcții, a următoarelor elemente:
* instalații și echipamente sanitare;
* echipamente pentru distribuția gazelor;
* echipamente și conducte de încălzire, de ventilare, de refrigerare sau de climatizare;
* instalații de stingere a incendiilor cu sprinklere.

Această clasă nu cuprinde:* instalarea sistemelor electrice de încălzire, a se vedea 45.31.
 | 45330000 |
|  |  | 45.34 | Alte lucrări de instalaţii | Această clasă include:* instalarea sistemelor de iluminat și de semnalizare pentru șosele, căi ferate, aeroporturi si porturi;
* instalarea, în clădiri sau în alte proiecte de construcții, a instalațiilor și a echipamentelor neclasificate în alta parte.
 | 452341154531600045340000 |
|  | 45.4 |  | Lucrări de finisare |  | 45400000 |
|  |  | 45.41 | Tencuire | Această clasă include:* aplicarea, în clădiri sau în alte proiecte de construcții, a ipsosului și a stucului pentru structuri sau ornamente interioare și exterioare, inclusiv a materialelor de fățuire asociate.
 | 45410000 |
|  |  | 45.42 | Tîmplărie şi dulgherie | Această clasă include:* instalarea de uși, ferestre, tocuri și rame pentru uși si ferestre, bucătarii echipate, scări, echipamente pentru magazine și echipamente similare, din lemn sau din alte materiale, care nu sunt fabricate de unitatea care executa lucrările;
* amenajări interioare, precum plafoane, lambriuri din lemn, compartimentări mobile etc.

Aceasta clasa nu cuprinde:* acoperirea cu parchet sau alte pardoseli din lemn, a se vedea 45.43.
 | 45420000 |
|  |  | 45.43 | Îmbrăcarea podelelor şi a pereţilor | Această clasă include:* instalarea, în clădiri sau în alte proiecte de construcții, a următoarelor elemente:
* dale din ceramica, beton sau piatra pentru pereți sau podele;
* parchete și alte pardoseli din lemn, mochete și linoleum;
* inclusiv din cauciuc sau plastic;
* materiale de placare a podelelor sau a pereților din terrazzo, marmura, granit sau ardezie;
* tapete.
 | 45430000 |
|  |  | 45.44 | Vopsitorie si montare de geamuri | Această clasă include:* vopsirea interioara și exterioara a clădirilor;
* vopsirea structurilor de construcții civile;
* montarea sticlei, a oglinzilor etc.
* Această clasă nu cuprinde:
* instalarea ferestrelor, a se vedea 45.42.
 | 45440000 |
|  |  | 45.45 | Alte lucrări de finisare | Această clasă include:* instalarea piscinelor private;
* curățirea pereților exteriori ai clădirilor cu ajutorul aburilor, prin sablare sau alte metode similare;
* celelalte lucruri de finalizare și finisare a clădirilor neclasificate în altă parte.

Această clasă nu cuprinde:* curățirea pereților interiori ai clădirilor și ai altor construcții, a se vedea 74.70.
 | 45212212şi DA0445450000 |
|  | 45.5 |  | Închirierea de echipamente de construcție sau demolare cu operator |  | 45500000 |
|  |  | 45.50 | Închirierea de echipamente de construcție sau demolare cu operator | Această clasă nu cuprinde:* închirierea de mașini și echipamente de construcție sau demolare fără operator, a se vedea 71.32.
 | 45500000 |
| **Notă:**1) Regulamentul (CEE) nr.3037/90 al Consiliului Comunităţilor Europene din 9 octombrie 1990 privind clasificarea statistică a activităţilor economice în Comunitatea Europeană (Jurnalul Oficial al Comunităţilor Europene L 293, 24 octombrie 1990, pct.1).”1. Anexa nr.2 va avea următorul cuprins:
 |

 „Anexa nr.2

**Servicii sociale și alte servicii specifice**

|  |  |
| --- | --- |
| **Cod CPV** | **Descriere** |
| 75200000-8; 75231200-6; 75231240-8; 79611000-0; 79622000-0 [Servicii de furnizare personal menajer]; 79624000-4 [Servicii de asigurare de personal de asistență medicală] și 79625000-1 [Servicii de asigurare de personal medical] de la 85000000-9 la 85323000-9; 98133100-5, 98133000-4; 98200000-5; 98500000-8 [Case particulare cu personal angajat] și 98513000-2 - 98514000-9 [Servicii de forță de muncă pentru particulari, Servicii de personal de agenții pentru particulari, Servicii de personal de birou pentru particulari, Servicii de personal angajat temporar pentru particulari, Servicii de asistență la domiciliu și Servicii domestice] | Servicii de sănătate, servicii sociale și servicii conexe |
| 85321000-5 și 85322000-2, 75000000-6 [Servicii de administrație publică, de apărare și de asigurări sociale], 75121000-0, 75122000-7, 75124000-1; de la 79995000-5 la 79995200-7; de la 80000000-4 Servicii de învățământ și formare profesională la 80660000-8; de la 92000000-1 la 92700000-8 79950000-8 [Servicii de organizare de expoziții, de târguri și de congrese], 79951000-5 [Servicii de organizare de seminarii], 79952000-2 [Servicii pentru evenimente], 79952100-3 [Servicii de organizare de evenimente culturale], 79953000-9 [Servicii de organizare de festivaluri], 79954000-6 [Servicii de organizare de petreceri], 79955000-3 [Servicii de organizare de prezentări de modă], 79956000-0 [Servicii de organizare de târguri și expoziții] | Servicii sociale administrative, servicii de învățământ, servicii de sănătate și servicii culturale |
| 75300000-9 | Servicii de asigurări sociale obligatorii |
| 75310000-2, 75311000-9, 75312000-6, 75313000-3, 75313100-4, 75314000-0, 75320000-5, 75330000-8, 75340000-1 | Servicii de indemnizații |
| 98000000-3; 98120000-0; 98132000-7; 98133110-8 și 98130000-3 | Alte servicii comunitare, sociale și personale, inclusiv servicii prestate de organizații sindicale, de organizații politice, de asociații de tineri și servicii diverse prestate de organizații asociative |
| 98131000-0 | Servicii religioase |
| de la 55100000-1 la 55410000-7; de la 55521000-8 la 55521200-0 [55521000-8 Servicii de catering la domiciliu, 55521100-9 Servicii de livrare a mâncării la domiciliu, 55521200-0 Servicii de livrare a mâncării] 55520000-1 Servicii de catering, 55522000-5 Servicii de catering pentru societăți de transport, 55523000-2 Servicii de catering pentru alte societăți sau instituții, 55524000-9 Servicii de catering pentru școli 55510000-8 Servicii de cantină, 55511000-5 Servicii de cantină și alte servicii de cafenea cu clientelă restrânsă, 55512000-2 Servicii de gestionare a cantinelor, 55523100-3 Servicii de restaurant pentru școli | Servicii hoteliere și restaurante |
| de la 79100000-5 la 79140000-7; 75231100-5; | Servicii juridice, în măsura în care nu sunt excluse în temeiul articolului 4, alineatul (1), litera t) |
| de la 75100000-7 la 75120000-3; 75123000-4; 75125000-8 până la 75131000-3 | Alte servicii administrative și servicii guvernamentale |
| de la 75200000-8 la 75231000-4; | Prestări de servicii pentru comunitate |
| 75231210-9 până la 75231230-5; 75240000-0 până la 75252000-7; 794300000-7; 98113100-9 | Servicii legate de închisori, de securitate publică și de salvare, în măsura în care nu sunt excluse în temeiul articolului 4, alineatul (1), litera v) |
| de la 79700000-1 la 79721000-4 [Servicii de investigație și de siguranță, Servicii de siguranță, Servicii de monitorizare a sistemelor de alarmă, Servicii de pază, Servicii de supraveghere, Servicii de localizare, Servicii de localizare a transfugilor, Servicii de patrulare, Servicii de eliberare de ecusoane de identificare, Servicii de anchetare și Servicii de agenții de detectivi] 79722000-1 [Servicii de grafologie], 79723000-8 [Servicii de analiză a deșeurilor] | Servicii de investigație și de siguranță |
| 98900000-2 [Servicii prestate de organizații și de organisme extrateritoriale] și 98910000-5 [Servicii specifice organizațiilor și organismelor internaționale] | Servicii internaționale |
| 64000000-6 [Servicii poștale și de telecomunicații], 64100000-7 [Servicii poștale și de curierat], 64110000-0 [Servicii poștale], 64111000-7 [Servicii poștale de distribuire a ziarelor și a periodicelor], 64112000-4 [Servicii poștale de distribuire a corespondenței], 64113000-1 [Servicii poștale de distribuire a coletelor], 64114000-8 [Servicii de ghișee de oficii poștale], 64115000-5 [Închiriere de cutii poștale], 64116000-2 [Servicii post- restant], 64122000-7 [Servicii de curierat și de mesagerie internă în birouri] | Servicii poștale |
| 50116510-9 [Servicii de reșapare de pneuri], 71550000-8 [Servicii de feronerie] | Servicii diverse |

”

1. Anexa nr.3 va avea următorul cuprins:

|  |
| --- |
| „Anexa nr.3 INFORMAŢIIcare trebuie incluse în anunţurile pentru achiziţiile publice **A. Anunţul de intenţie**1. Denumirea, numărul de identificare de stat unic (IDNO), adresa, numărul de telefon, numărul de fax, adresa de e-mail și de internet ale autorității contractante și, dacă sunt diferite, cele ale biroului de la care se pot obține informații suplimentare. 2. Adresa de e-mail sau de internet de la care se vor putea obține accesul liber, direct, total și gratuit la documentația de atribuire. În cazul în care, din motivele prevăzute la articolul 32 alineatul (11), nu se asigură accesul liber, direct, total și gratuit, o mențiune privind modul în care pot fi accesate documentația de atribuire. 3. Tipul autorității contractante și obiectul principal de activitate. 4. Dacă este cazul, mențiunea că autoritatea contractantă este o autoritate centrală de achiziție sau că achiziția implică sau ar putea implica o altă formă de achiziție comună. 5. În măsura în care sunt deja cunoscute, condițiile de participare, inclusiv: a) dacă este cazul, se menționează că respectivul contract de achiziție publică este rezervat unor ateliere protejate sau că acesta poate fi executat numai în cadrul unor programe de angajare protejată; b) dacă este cazul, se menționează că prestarea serviciului este rezervată unei anumite profesii în temeiul unor acte cu putere de lege sau al unor acte administrative; c) o scurtă descriere a criteriilor de selecție..6. Codurile CPV; în cazul în care contractul este împărțit în loturi, aceste informații trebuie furnizate pentru fiecare lot. 7. O scurtă descriere a achiziției: natura și amploarea lucrărilor, natura și cantitatea sau valoarea bunurilor, natura și amploarea serviciilor. 8. Data estimată (datele estimate) pentru publicarea anunțului sau a anunțurilor de participare pentru contractul (contractele) la care se referă anunțul de intenție. 9. După caz, se menționează:a) dacă urmează să fie încheiat un acord-cadru;b) dacă urmează să fie utilizat un sistem dinamic de achiziție.10. Data transmiterii spre publicare a anunţului de intenţie.11. Orice alte informații relevante. 12. Se specifică dacă contractul intră sub incidenţa Acordului privind achiziţiile guvernamentale al Organizaţiei Mondiale a Comerţului (numai în cazul anunţurilor transmise spre publicare în Jurnalul Oficial al Uniunii Europene). **B. Anunţul de participare** 1. Denumirea, numărul de identificare de stat unic (IDNO), adresa, numărul de telefon, numărul de fax, adresa de e-mail și de internet ale autorității contractante și, dacă sunt diferite, cele ale biroului de la care se pot obține informații suplimentare. 2. Adresa de e-mail sau de internet de la care se vor putea obține accesul liber, direct, total și gratuit la documentația de atribuire. În cazul în care, din motivele prevăzute la articolul 32 alineatul (11), nu se asigură accesul liber, direct, total și gratuit, o mențiune privind modul în care poat fi accesată documentația de atribuire. 3. Tipul autorității contractante și obiectul principal de activitate. 4. Dacă este cazul, mențiunea că autoritatea contractantă este o autoritate centrală de achiziție sau că achiziția implică o altă formă de achiziție comună. 5. Codurile CPV; în cazul în care contractul este împărțit în loturi, aceste informații trebuie furnizate pentru fiecare lot. 6. Descrierea achiziției: natura și amploarea lucrărilor, natura și cantitatea sau valoarea bunurilor, natura și amploarea serviciilor. În cazul în care contractul este împărțit în loturi, aceste informații trebuie furnizate pentru fiecare lot. Dacă este cazul, descrierea opțiunilor. 7. Valoarea total estimat al contractului (contractelor); în cazul în care contractul este împărțit în loturi, aceste informații trebuie furnizate pentru fiecare lot. 8. Admiterea sau interzicerea ofertelor alternative. 9. Calendarul pentru livrarea bunurilor, executarea lucrărilor sau prestarea serviciilor și, dacă este posibil, durata contractului: a) în cazul unui acord-cadru, se indică durata prevăzută a acordului-cadru, precizând, după caz, motivele care justifică o durată de peste patru ani. Se indică, dacă este posibil, valoarea sau ordinul de mărime și frecvența contractelor care urmează să fie atribuite, numărul și, după caz, numărul maxim propus de operatori economici care urmează să participe; b) în cazul în care este vorba de un sistem dinamic de achiziții, se indică durata prevăzută a sistemului respectiv; se indică, dacă este posibil, valoarea sau ordinul de mărime și frecvența contractelor care urmează să fie atribuite. 10. Condițiile de participare, inclusiv: a) dacă este cazul, se menționează că respectivul contract de achiziție publică este rezervat unor ateliere protejate sau că acesta poate fi executat numai în cadrul unor programe de angajare protejată; b) dacă este cazul, se menționează că prestarea serviciului este rezervată unei anumite profesii în temeiul unor acte cu putere de lege sau al unor acte administrative; se menționează respectivele acte cu putere de lege și acte administrative;c) o listă și o scurtă descriere a criteriilor privind situația personală a operatorilor economici care pot determina eliminarea acestora și a criteriilor de selecție; nivelul (nivelurile) minim(e) al(e) cerințelor eventual impuse; se menționează informațiile solicitate (declarații pe propria răspundere, documentație).11. Tipul procedurii de atribuire; dacă este cazul, motivele utilizării unei proceduri accelerate (în cazul licitației deschise și restrânse și al negocierii cu publicarea prealabilă a unui anunț de participare). 12. Dacă este cazul, se menționează că: a) că este vorba de un acord-cadru; b) că este vorba de un sistem dinamic de achiziții; c) că este vorba de o licitație electronică (în cazul licitației deschise sau restrânse sau al negocierii cu publicarea prealabilă a unui anunț de participare). 13. În cazul în care contractul este împărțit în loturi, se menționează dacă este posibilă depunerea de oferte pentru un singur lot, pentru mai multe loturi sau pentru toate loturile. Se indică orice posibile limitări privind numărul de loturi care pot fi atribuite aceluiași ofertant. În cazul în care contractul nu este împărțit în loturi, se vor indica motivele, cu excepția cazului în care această informație este furnizată în darea de seamă. 14. Pentru licitația restrânsă, negocierea cu publicarea prealabilă a unui anunț de participare, dialogul competitiv sau parteneriatul pentru inovare, în cazul în care se recurge la opțiunea de reducere a numărului de candidați care vor fi invitați să depună oferte, să negocieze sau să participe la dialogul competitiv: numărul minim și, după caz, numărul maxim propus de candidați și criteriile obiective care urmează să se aplice pentru alegerea candidaților respectivi. 15. Pentru negocierea cu publicarea prealabilă a unui anunț de participare, dialogul competitiv și parteneriatul pentru inovare, se indică, după caz, recurgerea la o procedură care se derulează în etape succesive pentru a reduce în mod progresiv numărul de oferte care urmează să fie negociate sau de soluții care urmează să fie discutate. 16. Condițiile speciale la care este supusă realizarea contractului, după caz. 17. Criteriile care urmează să fie utilizate pentru atribuirea contractului sau a contractelor. Cu excepția cazului în care oferta cea mai avantajoasă din punct de vedere economic este identificată doar pe baza prețului, se menționează criteriile corespunzătoare ofertei celei mai avantajoase din punct de vedere economic, precum și ponderea lor dacă acestea nu figurează în caietele de sarcini sau, în cazul dialogului competitiv, în documentul descriptiv. 18. Termenul pentru primirea ofertelor (licitația deschisă) sau a cererilor de participare (licitația restrânsă, negocierea cu publicarea prealabilă a unui anunț de participare, sistem dinamic de achiziții, dialog competitiv, parteneriat pentru inovare). 19. Adresa la care trebuie transmise ofertele sau cererile de participare. 20. În cazul licitației deschise: a) perioada de timp pe parcursul căreia ofertantul trebuie să își mențină oferta; b) data, ora și locul deschiderii ofertelor; c) persoanele autorizate să fie prezente la această deschidere. 21. Limba sau limbile în care trebuie redactate ofertele sau cererile de participare. 22. Dacă este cazul, se menționează dacă: a) se acceptă depunerea electronică a ofertelor sau a cererilor de participare; b) se va utiliza sistemul de comenzi electronice; c) se va accepta facturarea electronică; d) se vor utiliza plățile electronice.23. Se specifică dacă respectivul contract se referă la un proiect și/sau program finanțat din fonduri ale Uniunii Europene. 24. Denumirea și adresa organismului de soluționare a contestațiilor și, după caz, de mediere. Informații exacte privind termenele pentru procedurile de contestare sau, după caz, denumirea, adresa, numărul de telefon, numărul de fax și adresa de e-mail ale biroului de la care se pot obține aceste informații. 25. Data (datele) și referința (referințele) publicărilor anterioare în Jurnalul Oficial al Uniunii Europene privind contractul (contractele) la care se referă anunțul respectiv. 26. În cazul achizițiilor periodice, calendarul estimat pentru publicarea anunțurilor viitoare. 27. Data publicării anunţului de intenţie sau, după caz, precizarea că nu a fost publicat un astfel de anunţ.28. Data transmiterii spre publicare a anunţului de participare.29. Se specifică dacă contractul intră sub incidenţa Acordului privind achiziţiile guvernamentale al Organizaţiei Mondiale a Comerţului (numai în cazul anunţurilor transmise spre publicare în Jurnalul Oficial al Uniunii Europene).30. Orice alte informații relevante.**C. Anunţul de atribuire**1. Denumirea, numărul de identificare de stat unic (IDNO), adresa, numărul de telefon, numărul de fax, adresa de e-mail și de internet ale autorității contractante și, dacă sunt diferite, cele ale biroului de la care se pot obține informații suplimentare. 2. Tipul autorității contractante și obiectul principal de activitate. 3. Dacă este cazul, mențiunea că autoritatea contractantă este o autoritate centrală de achiziție sau că achiziția implică o altă formă de achiziție comună. 4. Codurile CPV. 5. Descrierea achiziției: natura și amploarea lucrărilor, natura și cantitatea sau valoarea bunurilor, natura și amploarea serviciilor. În cazul în care contractul este împărțit în loturi, aceste informații trebuie furnizate pentru fiecare lot. Dacă este cazul, descrierea opțiunilor. 6. Tipul procedurii de atribuire; în cazul unei proceduri de negociere fără publicarea prealabilă a unui anunț de participare, justificarea alegerii acesteia. 7. Dacă este cazul, se menționează că: a) atribuirea a implicat un acord-cadru; b) s-a utilizat un sistem dinamic de achiziții. 8. Criteriile prevăzute la articolul 26 care au fost utilizate pentru atribuirea contractului sau a contractelor. Dacă este cazul, se precizează că s-a organizat o licitație electronică (în cazul licitației deschise sau restrânse sau al negocierii cu publicarea prealabilă a unui anunț de participare).9. Data încheierii contractului (contractelor) sau a acordului-cadru (acordurilor-cadru) ca urmare a deciziei de acordare sau încheiere a acestuia/acestora. 10. Numărul de oferte primite pentru fiecare atribuire, inclusiv: a) numărul de oferte primite de la operatorii economici care sunt întreprinderi mici sau mijlocii; b) numărul de oferte primite dintr-un alt stat; c) numărul de oferte primite pe cale electronică.11. Pentru fiecare atribuire, numele, adresa, numărul de telefon, numărul de fax, adresa de e-mail și adresa de internet ale ofertantului (ofertanților) câștigător(i), inclusiv: a) mențiunea dacă ofertantul câștigător este o întreprindere din categoria întreprinderilor mici și mijlocii; b) mențiunea dacă contractul a fost atribuit unui grup de operatori economici (societate mixtă, consorțiu sau altele). 12. Valoarea ofertei (ofertelor) câștigătoare sau valorile ofertei celei mai ridicate și a ofertei celei mai scăzute luate în considerare pentru atribuirea contractului sau a contractelor. 13. Dacă este cazul, se indică pentru fiecare atribuire valoarea și procentul din contract care poate fi subcontractat unor terți. 14. Se specifică dacă respectivul contract se referă la un proiect și/sau program finanțat din fonduri ale Uniunii Europene. 15. Denumirea și adresa organismului de soluționare a contestațiilor și, după caz, de mediere. Informații exacte privind termenele pentru procedurile de contestare sau, după caz, denumirea, adresa, numărul de telefon, numărul de fax și adresa de e-mail ale biroului de la care se pot obține aceste informații. 16. Data (datele) și referința (referințele) publicărilor anterioare în Jurnalul Oficial al Uniunii Europene privind contractul (contractele) la care se referă anunțul respectiv. 17. Data publicării anunțului de participare.18. Data transmiterii spre publicare a anunţului de atribuire.19. Orice alte informații relevante.**D. Anunţul privind concursul de soluţii**1. Denumirea, numărul de identificare de stat unic (IDNO), adresa, numărul de telefon, numărul de fax, adresa de e-mail și de internet ale autorității contractante și, dacă sunt diferite, cele ale biroului de la care se pot obține informații suplimentare. 2. Adresa de e-mail sau de internet de la care se vor putea obține accesul liber, direct, total și gratuit la documentația de concurs. În cazul în care, din motivele prevăzute la articolul 32 alineatul (11) al doilea și al treilea paragraf, nu se asigură accesul liber, direct, total și gratuit, o mențiune privind modul în care pot fi accesate documentația de concurs. 3. Tipul autorității contractante și obiectul principal de activitate. 4. Dacă este cazul, mențiunea că autoritatea contractantă este o autoritate centrală de achiziție sau că achiziția implică o altă formă de achiziție comună. 5. Codurile CPV; în cazul în care contractul este împărțit în loturi, aceste informații trebuie furnizate pentru fiecare lot. 6. Descrierea principalelor caracteristici ale proiectului. 7. Numărul și valoarea premiilor. 8. Tipul concursului de soluții (deschis sau restrâns). 9. În cazul unui concurs de soluții deschis, termenul de depunere a proiectelor. 10. În cazul unui concurs de soluții restrâns: a) numărul de participanți avut în vedere; b) după caz, numele participanților deja selectați; c) criterii de selecție a participanților; d) termenul de depunere a cererilor de participare.11. Dacă este cazul, se menționează că participarea este rezervată unei anumite profesii. 12. Criteriile care urmează să fie aplicate la evaluarea proiectelor. 13. Se precizează dacă decizia juriului are caracter obligatoriu pentru autoritatea contractantă. 14. Dacă este cazul, se indică plățile care urmează să fie efectuate tuturor participanților. 15. Se precizează dacă contractele care urmează concursului de soluții vor fi atribuite câștigătorului sau câștigătorilor concursului de soluții. 16. Data expedierii anunțului. 17. Orice alte informații relevante. **E. Anunţul privind rezultatul concursului de soluţii**1. Denumirea, numărul de identificare de stat unic (IDNO), adresa, numărul de telefon, numărul de fax, adresa de e-mail și de internet ale autorității contractante și, dacă sunt diferite, cele ale biroului de la care se pot obține informații suplimentare. 2. Tipul autorității contractante și obiectul principal de activitate. 3. Dacă este cazul, mențiunea că autoritatea contractantă este o autoritate central de achiziție sau că achiziția implică o altă formă de achiziție comună. 4. Codurile CPV. 5. Descrierea principalelor caracteristici ale proiectului. 6. Valoarea premiilor. 7. Tipul concursului de soluții (deschis sau restrâns). 8. Criteriile care au fost aplicate la evaluarea proiectelor. 9. Data deciziei juriului. 10. Numărul de participanți: a) numărul de participanți care sunt IMM-uri; b) numărul de participanți din străinătate. 11. Numele, adresa, inclusiv codul NUTS, numărul de telefon, numărul de fax, adresa de e-mail și adresa de internet ale câștigătorului (câștigătorilor) concursului și mențiunea dacă acesta (aceștia) intră în categoria întreprinderilor mici și mijlocii. 12. Se specifică dacă concursul de soluții se referă la un proiect sau program finanțat din fonduri ale Uniunii Europene. 13. Data (datele) și referința (referințele) publicărilor anterioare în Jurnalul Oficial al Uniunii Europene privind proiectul (proiectele) la care se referă anunțul respectiv. 14. Data expedierii anunțului. 15. Orice alte informații relevante.**F. Anunțul privind modificarea unui contract de achiziții publice**1. Denumirea, numărul de identificare de stat unic (IDNO), adresa, numărul de telefon, numărul de fax, adresa de e-mail și de internet ale autorității contractante și, dacă sunt diferite, cele ale serviciului de la care se pot obține informații suplimentare. 2. Codurile CPV. 3. Descrierea achiziției înainte și după modificare: natura și amploarea lucrărilor, natura și cantitatea sau valoarea bunurilor, natura și amploarea serviciilor. 4. Dacă este cazul, creșterea prețului în urma modificării. 5. Descrierea circumstanțelor care au făcut necesară modificarea. 6. Data deciziei de atribuire a contractului. 7. Dacă este cazul, numele, adresa, numărul de telefon, numărul de fax, adresa de e-mail și adresa de internet ale noului operator economic sau ale noilor operatori economici. 8. Se specifică dacă respectivul contract se referă la un proiect și/sau program finanțat din fonduri ale Uniunii Europene. 9. Denumirea și adresa organismului de supraveghere și ale organismului de soluționare a contestațiilor și, după caz, de mediere. Informații exacte privind termenele pentru procedurile de contestare sau, după caz, denumirea, adresa, numărul de telefon, numărul de fax și adresa de e-mail ale biroului de la care se pot obține aceste informații 10. Data (datele) și referința (referințele) publicărilor anterioare în Jurnalul Oficial al Uniunii Europene privind proiectul (proiectele) la care se referă anunțul respectiv. 11. Data transmiterii spre publicare a anunţului de participare.12. Orice alte informații relevante.**G. Anunțul de intenție care are ca obiect serviciile sociale și alte servicii specifice**1. Denumirea, numărul de identificare de stat unic (IDNO), adresa, adresa de e-mail și de internet ale autorității contractante. 2. Scurtă descriere a contractului în cauză, inclusiv valoarea totală estimată a contractului și codurile CPV. 3. În măsura în care sunt deja cunoscute: a) termenul pentru livrarea sau furnizarea de bunuri, lucrări sau servicii și durata contractului; b) condițiile de participare, inclusiv: - dacă este cazul, se menționează că respectivul contract de achiziție publică este rezervat unor ateliere protejate sau că acesta poate fi executat numai în cadrul unor programe de angajare protejată; - dacă este cazul, se menționează că executarea serviciului este rezervată unei anumite profesii în temeiul unor acte cu putere de lege sau al unor acte administrative; c) o scurtă descriere a principalelor caracteristici ale procedurii de atribuire care urmează să fie aplicată. 4. O trimitere la faptul că operatorii economici interesați informează autoritatea contractantă cu privire la interesul acestora față de contract sau de contracte, termenele pentru primirea manifestării interesului și adresa la care trebuie transmisă manifestarea interesului.**H. Anunțul de participare privind contractul care are ca obiect serviciile sociale și alte servicii specifice**1. Denumirea, numărul de identificare de stat unic (IDNO), adresa, adresa de e-mail și de internet ale autorității contractante. 2. Scurtă descriere a contractului în cauză, inclusiv codurile CPV. 3. Condițiile de participare, inclusiv: a) dacă este cazul, se menționează că respectivul contract de achiziție publică este rezervat unor ateliere protejate sau că acesta poate fi executat numai în cadrul unor programe de angajare protejată; b) dacă este cazul, se menționează că executarea serviciului este rezervată unei anumite profesii în temeiul unor acte cu putere de lege sau al unor acte administrative. 4. Termenul (termenele) pentru contactarea autorității contractante în vederea participării. 5. O scurtă descriere a principalelor caracteristici ale procedurii de atribuire care urmează să fie aplicată.**I. Anunțul de atribuire privind contractul care are ca obiect servicii sociale și alte servicii specifice**1. Denumirea, numărul de identificare de stat unic (IDNO), adresa, adresa de e-mail și de internet ale autorității contractante. 2. Scurtă descriere a contractului în cauză, inclusiv codurile CPV. 3. Numărul de oferte primite. 4. Prețul plătit sau intervalul în care se înscriu prețurile plătite.5. Pentru fiecare atribuire, numele, adresa, adresa de e-mail și adresa de internet ale operatorului (operatorilor) câștigător(i). 6. Orice alte informații relevante.”**Art. II.** – Guvernul:în termen de 9 luni de la data publicării prezentei legi:– va prezenta Parlamentului propuneri pentru aducerea legislaţiei în concordanţă cu prezenta lege;– va aduce actele sale normative în concordanţă cu prezenta lege;– va asigura elaborarea şi aprobarea actelor normative prevăzute de prezenta lege;în termen de în termen de 2 luni de la publicarea prezentei legi, va dispune republicarea în Monitorul Oficial al Republicii Moldova a Legii nr.131 din 3 iulie 2015 privind achizițiile publice, cu modificările şi completările ulterioare, inclusiv operate prin prezenta lege, dîndu-se o nouă numerotare elementelor acestuia şi corectîndu-se, după caz, toate trimiterile la acestea.**Art. III.** – Contractele în curs de executare şi procedurile de atribuire în curs de desfăşurare la data intrării în vigoare a prezentei legi se definitivează în baza prevederilor legale în vigoare la data iniţierii acestora. |
|  |